**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 27 Ιουλίου 2021, ημέρα Τρίτη και ώρα 18.15΄, στην **Αίθουσα «Προέδρου Αθανασίου Κωνστ. Τσαλδάρη» (223),** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης «Ενημέρωση των μελών της Επιτροπής από τον Διευθύνοντα Σύμβουλο της «ΔΕΔΔΗΕ Α.Ε.», κ. Αναστάσιο Μάνο, σύμφωνα με το άρθρο 32§9 του Κανονισμού της Βουλής, σχετικά με τη σύμβαση προμήθειας Τριφασικών Μετασχηματιστών (Μ/Σ) Διανομής, ισχύος 50÷1000kVA (Ομάδες Α, Β, Γ και Δ) για τις ανάγκες των Μονάδων της εταιρείας».

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Κωνσταντίνος Σκρέκας, ο Διευθύνων Σύμβουλος της «ΔΕΔΔΗΕ Α.Ε.», κ. Αναστάσιος Μάνος, ο Αναπληρωτής Διευθύνων Σύμβουλος της «ΔΕΔΔΗΕ Α.Ε.», κ. Ηρακλής Μενεγάτος, ο Γενικός Διευθυντής Εφοδιαστικής Αλυσίδας και Ψηφιοποίησης, κ. Κωνσταντίνος Αγαθάκης και ο Διευθυντής Υλικών, Προμηθειών και Μεταφορών, κ. Παναγιώτης Λιόντος.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γκίκας Στέφανος, Δούνια Παναγιώτα (Νόνη) Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Μπουκώρος Χρήστος, Μπουτσικάκης Χριστόφορος–Εμμανουήλ, Παπαδόπουλος Μιχαήλ, Ράπτη Ελένη, Σενετάκης Μάξιμος, Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Αβδελάς Απόστολος, Βιλιάρδος Βασίλειος και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου όπου σήμερα έχουμε ενημέρωση από τον Διευθύνοντα Σύμβουλο της «ΔΕΔΔΗΕ ΑΕ», τον κ. Αναστάσιο Μάνο, σύμφωνα με το άρθρο 32 παρ. 9 του Κανονισμού της Βουλής, σχετικά με τη σύμβαση προμήθειας Τριφασικών Μετασχηματιστών (Μ/Σ) Διανομής, ισχύος 50÷1000kVA (Ομάδες Α, Β, Γ και Δ) για τις ανάγκες των Μονάδων της εταιρείας.

Εκτός από τον κ. Μάνο παρευρίσκεται ο Υπουργός Περιβάλλοντος και Ενέργειας, ο κ. Σκρέκας, διότι ουσιαστικά ο Υπουργός φέρνει τον Διευθύνοντα. Μαζί με τον κ. Μάνο είναι ο Αναπληρωτής Διευθύνων Σύμβουλος της «ΔΕΔΔΗΕ ΑΕ», ο κ. Ηρακλής Μενεγάτος, καθώς και οι Διευθυντές Κωνσταντίνος Αγαθάκης και Παναγιώτης Λιόντος, συνεργάτες του Διευθύνοντος Συμβούλου, του Αναπληρωτή και του Υπουργού.

Η διαδικασία την οποία θα ακολουθήσουμε είναι να έχουμε από τον κ. Μάνο μια ενημέρωση για τη σύμβαση την οποία φέρνετε. Στη συνέχεια αν θέλει κάποιος συνεργάτης σας μπορεί να συμπληρώσει κάτι και θα γίνουν οι παρεμβάσεις από όσους συναδέλφους το επιθυμούν, ήδη δύο έχουν ζητήσει το λόγο. Τέλος τη συνεδρίαση θα κλείσει με την πολιτική τοποθέτηση ο παριστάμενος Υπουργός, κ. Σκρέκας. Αυτή είναι η διαδικασία. Αν χρειάζεστε στο μεταξύ δευτερολογώντας, να διευκρινίσετε κάποιο θέμα τεχνικής σημασίας, προφανώς έχετε τον λόγο. Συνεπώς κύριε Μάνο, αφού σας καλωσορίσουμε και εσάς για μια ακόμη φορά στην Επιτροπή μας, έχετε τον λόγο για τη δική σας τοποθέτηση.

**ΑΝΑΣΤΑΣΙΟΣ ΜΑΝΟΣ (Διευθύνων Σύμβουλος της «ΔΕΔΔΗΕ ΑΕ»):** Θα ξεκινήσουμε με μια επιτελική σύνοψη από πλευράς μου και θα κάνει την αναλυτική παρουσίαση ο αρμόδιος επί του θέματος Γενικός Διευθυντής Προμηθειών. Στη συνέχεια αν προκύψουν περισσότερες ερωτήσεις, είμαστε εδώ. Μπορούμε να ξεκινήσουμε τη σχετική παρουσίαση παρακαλώ πολύ. Η σχετική ενημέρωση αφορά τους μετασχηματιστές διανομής και τον διαγωνισμό 50805 από 10/9/2020. Πρώτα θα υπάρξει μια επιτελική σύνοψη με εικόνες για το υλικό και τη γεωγραφική διασπορά και στη συνέχεια θα υπάρξουν επιπλέον λεπτομέρειες σχετικά με τα στοιχεία, τις διαδικασίες και τα οικονομικά αποτελέσματα του διαγωνισμού.

Ο συγκεκριμένος λοιπόν ηλεκτρονικός διαγωνισμός της Διεύθυνσης Προμηθειών του ΔΕΔΔΗΕ, διεξήχθη με ανοιχτή διαδικασία και αφορούσε προμήθεια τριφασικών μετασχηματιστών διανομής, ισχύος από 50 μέχρι 1.000 kVA, δηλαδή Ομάδες Α, Β, Γ και Δ, σε τέσσερις ομάδες, όπως ο Οργανισμός μας τους διαχωρίζει. Οι μετασχηματιστές διανομής είναι απολύτως αναγκαίο υλικό για τη λειτουργία και την επέκταση του δικτύου. Τα ζητούμενα υλικά, τα οποία θα προχωρήσουμε σε προμήθεια, είναι νέων προδιαγραφών. Συμμορφώνονται πλήρως με τον Κανονισμό της Ευρωπαϊκής Ένωσης 548/2014 και τη σχετική τροποποίηση που βγήκε, την 1783/2019, και επιβάλλει μειωμένες απώλειες βαθμίδας 2 από 1/7/2021. Από την ημερομηνία αυτή και μετέπειτα έχει απαγορευθεί η διάθεση στην ευρωπαϊκή αγορά μετασχηματιστών παλαιότερης τεχνολογίας.

Το διαθέσιμο απόθεμα στο κλείσιμο του Μαΐου του 2020-2021, προσέφερε κάλυψη για ακόμα 10 μήνες κατά μέσο όρο, κάτι το οποίο φυσικά εξαρτάται και κυμαίνεται ανάλογα με τις αιτήσεις νέων καταναλωτών και τις σχετικές επαυξήσεις στις ζημιές των μετασχηματιστών, αλλά και το φαινόμενο της κλοπής των μετασχηματιστών. Η παραλαβή των μετασχηματιστών από τον διαγωνισμό προβλέπεται να πραγματοποιηθεί τον Ιανουάριο του 2022 και να καλύψει τις ανάγκες του Οργανισμού μας για τα έτη 2022 και 2023. Οι ποσότητες της διακήρυξης δε, ανεβάζουν την κάλυψη στους 26 μήνες επιτρέποντας στον Οργανισμό να προχωρήσει στα επενδυτικά του πλάνα και γενικότερα στο πλάνο των εγκαταστάσεων.

Πάμε στην επόμενη σελίδα για να έχετε μια εικόνα σχετικά με το υλικό, το οποίο προμηθευόμαστε. Το υλικό στους μετασχηματιστές διανομής είναι οι γνωστοί γκρι μετασχηματιστές που βλέπουμε στις κολώνες είτε σε δίστηλα, όπως είναι στη αριστερή φωτογραφία, είτε σε μονόστηλα στους μικρότερου μεγέθους. Μέσα αυτοί οι μετασχηματιστές έχουν τα τυλίγματα του χαλκού. Η τεχνολογική αλλαγή, που προκύπτει από την περιβαλλοντολογική Οδηγία της Ευρωπαϊκής Ένωσης, αφορά αυτό ακριβώς, την ελαχιστοποίηση των τυλιγμάτων του χαλκού.

Πλέον τούτου αξίζει να σταθεί κανείς και να αναφέρει ότι το φαινόμενο των κλοπών των μετασχηματιστών, που ενίοτε πλήττουν τους αγρότες, τις καλλιέργειές τους και τα ποτίσματά τους, αφορά ακριβώς αυτά τα τυλίγματα του χαλκού. Δηλαδή, στο φαινόμενο της κλοπής των μετασχηματιστών, οι κλέφτες αυτό που κάνουν είναι να ρίχνουν κάτω το μετασχηματιστή και να τον διαλύουν, για να πάρουν ουσιαστικά τα εσωτερικά του χαλκού και να παρατήσουν όλα τα υπόλοιπα στο σημείο κλοπής.

Συνεχίζοντας στην επόμενη διαφάνεια για να έχετε μια εικόνα. Στον ΔΕΔΔΗΕ ανά την επικράτεια είναι περί τους 152.441 εναέριοι μετασχηματιστές. Όσον αφορά τη διασπορά τους, στην Αττική βρίσκονται περίπου οι 10.000. Εξηγώ ότι η Αττική έχει λιγότερους, διότι έχει ένα μεγάλο κομμάτι του δικτύου υπογειοποιημένο λόγω αστικού ιστού, οπότε μετασχηματιστές είναι κλειστοί και σε πολυκατοικίες. Από εκεί και έπειτα εναέριοι μετασχηματιστές βρίσκονται στην Μακεδονία-Θράκη, στην Κεντρική Ελλάδα, στην Περιφέρεια Νήσων και στην Πελοποννήσου-Ηπείρου, με τους περισσότερους ανά Περιφέρεια να βρίσκονται στην Μακεδονία- Θράκη.

Τώρα, θα παραδώσω το, λόγο στον κ. Αγαθάκη, ο οποίος είναι ο Γενικός Διευθυντής Προμηθειών και Πληροφορικής του ΔΕΔΔΗΕ, ούτως ώστε να δώσει περισσότερες πληροφορίες σχετικά με τα στοιχεία της διαδικασίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε, κύριε Μάνο, παρουσιάσατε εσείς τον επόμενο ομιλητή, δεν χρειάζεται να προσθέσω κάτι.

Τον λόγο έχει ο κ. Αγαθάκης.

**ΚΩΝΣΤΑΝΤΙΝΟΣ ΑΓΑΘΑΚΗΣ (Γενικός Διευθυντής Εφοδιαστικής Αλυσίδας και Ψηφιοποίησης):** Καλησπέρα σας, όπως αναφέρθηκε και από τον Διευθύνοντα Σύμβουλο, τον κ. Μάνο, οι ελάχιστες απαιτήσεις ενεργειακής απόδοσης των μετασχηματιστών καθορίζονται από Ευρωπαϊκές Οδηγίες, έτσι όπως έχουν ορισθεί για την πρώτη βαθμίδα από το 2015 και για τη δεύτερη βαθμίδα της οποίας η χρήση ξεκινάει από 1/7/2021. Έτσι λοιπόν, είμαστε υποχρεωμένοι να ακολουθήσουμε την Οδηγία αυτή και ο διαγωνισμός αφορά στην προμήθεια μετασχηματιστών, που θα έχουν την ενεργειακή απόδοση των μετασχηματιστών δεύτερης βαθμίδας.

Ο διαγωνισμός αυτός αφορά στην προμήθεια, 27 ειδών τριφασικών μετασχηματιστών, σε τέσσερις διαφορετικές ομάδες. Ο συνολικός προϋπολογισμός, μαζί με την προαίρεση του 50%, φθάνει στο ποσό των 102,6 εκατομμυρίων. Ο προϋπολογισμός αυτός προέκυψε κάνοντας έρευνα αγοράς πριν ξεκινήσει η όλη διαδικασία, βασιζόμενη αρκετά στις τιμές που είχαν προκύψει από προηγούμενους διαγωνισμούς, αλλά για τις ενεργειακές αποδόσεις βαθμίδας 1. Η όλη διαδικασία διήρκησε 8,5 μήνες.

Παρατηρούμε εδώ, και αυτό αποτέλεσε ένα σημαντικό στοιχείο της σημαντικής μείωσης από τον προϋπολογισμό των σχετικών τιμών, ότι υπήρχε ένας αρκετά μεγάλος ανταγωνισμός. Συμμετείχαν επτά διαφορετικοί οίκοι από αρκετές χώρες Πολωνία, Κροατία, Βουλγαρία, Ισπανία, Ινδία, Λίβανο και μια ακόμα από την Ινδία, για διάφορες κατηγορίες των μετασχηματιστών.

Ο ανταγωνισμός αυτός, αποδείχθηκε αρκετά ικανοποιητικός για να μπορέσουμε να έχουμε μειωμένες τιμές κατά 23,84% από τον προϋπολογισμό, παρά το γεγονός ότι μιλάμε για τεχνολογία η οποία είναι καλύτερη με μειωμένες ενεργειακές αποδόσεις.

Σε αυτήν τη διαφάνεια βλέπουμε τις εταιρείες οι οποίες μειοδοτούν ανά κατηγορία. Βλέπουμε ότι η Toshiba μειοδοτεί πρακτικά σε όλες τις ομάδες. Όμως το γεγονός ότι η εταιρεία Consar κατασκευάζει τους μετασχηματιστές στην Ευρωπαϊκή Ένωση, μας δίνει τη δυνατότητα να κάνουμε χρήση της Ευρωπαϊκής Οδηγίας για τις εταιρείες που κατασκευάζουν στην Ευρωπαϊκή Ένωση, και εφόσον η διαφορά τιμής από τον μειοδότη είναι μικρότερη από 3%, ουσιαστικά το κομμάτι αυτό της προμήθειας πηγαίνει σε εταιρείες οι οποίες κατασκευάζουν στην Ευρωπαϊκή Ένωση.

Έτσι λοιπόν για να συνοψίσουμε, η όλη διαδικασία, όπως αναφέρθηκα και προηγουμένως, ήταν ταχύτατη. Σε 8,5 μήνες ολοκληρώθηκε όλη η διαδικασία και μάλιστα για εξοπλισμό ο όποιος θα προμηθευτεί για πρώτη φορά η εταιρεία. Για τις ομάδες Α΄,Β΄ και Δ΄ θα προμηθευτούμε τους μετασχηματιστές από την εταιρεία Toshiba, ενώ για την ομάδα Γ΄ συνολικό ύψος της προμήθειας αυτής είναι 44 εκατομμύρια. Επίσης και για την ομάδα Γ΄ του υλικού ο μειοδότης θα είναι η Consar, με συνολικό τίμημα 11,3 εκατομμύρια. Αναμένεται ότι οι πρώτες παραδόσεις θα γίνουν στο Q1 του 2022 μετά από αρκετούς ελέγχους και δοκιμές, εφόσον είναι καινούργιο το υλικό. Ολοκληρώσαμε την παρουσίαση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κύριος Κέλλας.

**ΧΡΗΣΤΟΣ ΚΕΛΛΑΣ**: Κύριε Υπουργέ, κύριε Διευθύνοντα Σύμβουλε, κύριοι συνάδελφοι, όσα ακούσαμε σε σχέση με τη σύμβαση προμήθειας των μετασχηματιστών και την αναβάθμιση της λειτουργίας του ΔΕΔΔΗΕ, συνιστούν ένα σημαντικό βήμα για την ενίσχυση της ενεργειακής ασφάλειας της χώρας και δη της περιφέρειας. Η διασύνδεση Πελοποννήσου - Κρήτης αποτελεί ένα εμβληματικό έργο της Κυβέρνησης Μητσοτάκη, που εισάγει τη χώρα σε μια νέα εποχή, κατά την οποία θα υπάρξουν μεγάλα οφέλη και για τους καταναλωτές και για το περιβάλλον. Όπως τόνισε ο κύριος Υπουργός πρόσφατα στο 4ο Επενδυτικό Φόρουμ, 500 εκατομμύρια ευρώ θα εξοικονομηθούν σε ετήσια βάση από τους καταναλωτές στους λογαριασμούς τους μέσω των ΥΚΩ, ενώ αντίστοιχα οι εκπομπές του διοξείδιού του άνθρακα θα μειωθούν κατά 400.000 σε ετήσια βάση.

Βέβαια, οφείλουμε να επισημάνουμε ότι πρόκειται για ένα έργο όπου η χώρα μας έχει κατακτήσει μια παγκόσμια πρωτιά. Το έργο της μεγαλύτερης σε μήκος υπόγειας καλωδιακής διασύνδεσης εναλλασσόμενου ρεύματος στον κόσμο συνολικής απόστασης 174 χιλιομέτρων. Εξίσου σημαντικά και κρίσιμα για το μέλλον είναι η διασύνδεση των νησιών μεταξύ Νάξου και Σαντορίνης και ασφαλώς των υπολοίπων Κυκλάδων. Η ενεργειακή στρατηγική της Κυβέρνησής μας, ενισχύει την ανταγωνιστικότητα της χώρας, συμβάλλοντας στην προστασία του περιβάλλοντος και στην καλύτερη διαχείριση της ενέργειας. Για αυτό αξίζουν θερμά συγχαρητήρια στη ΔΕΗ, στο ΔΕΔΔΗΕ, στον ΑΔΜΗΕ και ασφαλώς στην ηγεσία του Υπουργείου Περιβάλλοντος. Συντήρηση, βεβαίως, χρειάζεται και το υπόλοιπο δίκτυο. Το προσωπικό του ΔΕΔΔΗΕ καταβάλλει υπεράνθρωπες προσπάθειες για να ανταποκριθεί στα προβλήματα που παρουσιάζονται στο δίκτυο, ιδιαίτερα τους θερινούς μήνες μιας και ο Νομός Λαρίσης είναι και αγροτικός και τουριστικός και για αυτό, κύριε Μάνο, σας ευχαριστούμε.

Θα ήθελα, όμως, να αναφερθώ ιδιαίτερα σε ένα τεράστιο πρόβλημα που αντιμετωπίζει αυτήν την εποχή το ΤΟΕΒ Μάτι - Τυρνάβου. Εφτά χιλιάδες στρέμματα περιβόλια σε Αμπελώνα, Γιάννουλη, Φαλάνη, Αργυροπούλι και Βρυότοπο, που κινδυνεύουν με ολοσχερή καταστροφή της παραγωγής, εάν δεν αποκατασταθεί η ηλεκτροδότηση σήμερα. Η ΔΕΗ, λόγω οφειλών, έκοψε την ηλεκτροδότηση στις πομόνες και οι καλλιέργειες είναι απότιστες εδώ και 10 μέρες. Τα επόμενα εικοσιτετράωρα θα χτυπήσει τη χώρα καύσωνας, που όμοιό του έχουμε να δούμε από το 1987.

Όπως αντιλαμβάνεστε, κύριε Σκρέκα, γιατί και εσείς από όμορο και αγροτικό νομό είστε, οι αγρότες δεν βρίσκονται απλώς στο «κόκκινο», αλλά εκπέμπουν SOS και εσείς μπορείτε να δώσετε άμεσα λύση. Σας ζητώ και σας παρακαλώ, να επανασυνδεθεί το ρεύμα για τις επόμενες μέρες, προκειμένου να σώσουμε την παραγωγή. Αρχές Σεπτεμβρίου ξεκινά το εγκεκριμένο από την Περιφέρεια Θεσσαλίας έργο υπογειοποίησης των αγωγών άρδευσης και αντικατάστασης των ενεργοβόρων ηλεκτροκινητήρων, που θα επιτρέψει στον ΤΟΕΒ να αποπληρώσει τις πληρωμές του.

Γιατί, όμως φτάσαμε ως εδώ; Όπως επισημαίνει και ο Πρόεδρος του ΤΟΕΒ Μάτι - Τυρνάβου, κ. Τζιούφας, σε σημερινό ολοσέλιδο δημοσίευμα της εφημερίδας «Ελευθερία», το δίκτυο είναι πολύ παλαιό, με οξειδωμένους σωλήνες, που επιφέρουν απώλειες νερού έως και 70% και με την αντίστοιχη σπατάλη ρεύματος. Το κόστος άρδευσης είναι ουσιαστικά τριπλάσιο διότι ποτίζονται περίπου 7.000 στρέμματα με κόστος 400.000 ευρώ ετησίως, ενώ θα έπρεπε να ποτίζονται με κόστος 150.000 ευρώ. Τα τελευταία χρόνια έχουν καταβληθεί 650.000 ευρώ για την αντικατάσταση, λόγω κλοπής, του ηλεκτρολογικού εξοπλισμού. Από την αρχή του έτους μέχρι σήμερα μόνο, έχουν γίνει κλοπές σε 30 γεωτρήσεις, οι οποίες κόστισαν 72.000 ευρώ. Αντιλαμβάνεστε επομένως, κ. Υπουργέ, ότι πρόκειται για μια κατάσταση για την οποία δεν έχουν την αποκλειστική ευθύνη μόνον οι αγρότες.

Επιπλέον, ειδικά φέτος οι αγρότες της περιοχής, επλήγησαν από τον παγετό, από τους σεισμούς, από τις κλοπές και τώρα, ελλείψει ρεύματος έρχεται και ο καύσωνας να τους αποτελειώσει. Σας παρακαλώ θερμά να βρεθεί λύση, ώστε και οι αγορές να πάρουν ανάσα και να μην καταστραφούν και η ΔΕΗ να εισπράξει τα χρήματα που τους οφείλονται. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κύριος Χαρακόπουλος.

**ΜΑΞΙΜΟΣ ΧΑΡΑΚΟΠΟΥΛΟΣ**: Ζήτησα το λόγο αφενός για να ευχαριστήσω για την ενημέρωση, αφετέρου για να θέσω υπόψιν του κυρίου Υπουργού ένα επείγον ζήτημα που αφορά την διακοπή ηλεκτροδότησης του ΤΟΕΒ Μάτι - Τυρνάβου και φοβούμαι, κύριε Πρόεδρε και άλλων ΤΟΕΒ της χώρας, λόγω οφειλών στη ΔΕΗ. Το ζήτημα κυριολεκτικά καίει εκατοντάδες παραγωγούς στην πιο κρίσιμη περίοδο που έχουν ανάγκη την άρδευση των καλλιεργειών τους. Τα προβλήματα που αντιμετωπίζουν αρκετοί ΤΟΕΒ οφείλονται στην παλαιότητα του δικτύου, που έχει ως αποτέλεσμα τη μεγάλη απώλεια νερού. Στη συγκεκριμένη περίπτωση, στο ΤΟΕΒ Μάτι – Τυρνάβου, η απώλεια φτάνει ακόμη και το 70%. Ένα ακόμα πρόβλημα είναι και ο ξεπερασμένος μηχανολογικός εξοπλισμός, που έχει ως συνέπεια τη μεγάλη σπατάλη ρεύματος. Η απώλεια νερού, λόγω της παλαιότητας του δικτύου των οξειδωμένων σωλήνων, επιφέρει με τη σειρά της μείωση των αρδευομένων εκτάσεων, άρα και μείωση εσόδων για τον οργανισμό.

Την ίδια ώρα – ο Υπουργός το γνωρίζει – ο κάμπος μαστίζεται από κλοπές καλωδίων και μετασχηματιστών. Όπως με ενημέρωσε ο πρόεδρος του ΤΟΕΒ Μάτι - Τυρνάβου, ο κ. Σωτήρης Τζιούφας, μόνο φέτος από τις 67 πομόνες που είναι σε λειτουργία, υπήρχαν κλοπές σε 30, γεγονός που επιβαρύνει όπως αντιλαμβάνεστε, το κόστος λειτουργίας του Οργανισμού. Επί αυτού, κύριε Πρόεδρε, επειδή κλοπές παρατηρούνται και στο δίκτυο της ΔΕΗ – αναφέρθηκε νωρίτερα ο Διευθύνων Σύμβουλος – αλλά και στο δίκτυο του ΟΣΕ, νομίζω ότι θα πρέπει να υπάρξει συνεργασία όχι μόνο με την Ελληνική Αστυνομία, αλλά και με το Υπουργείο Ανάπτυξης, ώστε να δημιουργηθεί ένας ελεγκτικός μηχανισμός στις επιχειρήσεις που παραλαμβάνουν τα κλοπιμαία και λιώνουν το χαλκό. Να υπάρξει, δηλαδή, ένα είδος ισοζυγίου με παραστατικά προμήθειας των πρώτων υλών τους, για να μπει επιτέλους ένα τέλος σε αυτό το «καρκίνωμα».

Ο ΤΟΕΒ Μάτι Τυρνάβου, βρέθηκε σε δυσχέρεια εκπλήρωσης των υποχρεώσεών του στη ΔΕΗ, καθώς εκτός των άλλων τα τελευταία δύο χρόνια ο Δήμος Τυρνάβου κηρύχθηκε σε κατάσταση έκτακτης ανάγκης λόγω βροχοπτώσεων και παγετού, ενώ πριν από λίγους μήνες χτυπήθηκε και από τον εγκέλαδο. Κύριε Υπουργέ, ο ΤΟΕΒ μπορεί να ορθοποδήσει και να ξεπληρώσει τις οφειλές του στη ΔΕΗ, καθώς μέσω του ΕΣΠΑ, θα υλοποιηθεί από την Περιφέρεια της Θεσσαλίας το έργο της κατασκευής νέων υπόγειων αγωγών και αντικατάστασης των ενεργοβόρων ηλεκτροκινητήρων με υποβρύχιες αντλίες μικρότερης ισχύος, αλλά και πινάκων εγκατάστασης τεχνολογίας inverter για οικονομία κλίματος και εγκατάσταση συστημάτων συναγερμού για την αποτροπή κλοπής του υλικού. Το έργο αυτό, προϋπολογισμού 3,7 εκατομμυρίων ευρώ, προβλέπεται να ολοκληρωθεί στο τέλος Μαρτίου του 2022, δηλαδή, πριν την έναρξη της νέας αρδευτικής περιόδου. Με το έργο αυτό, όπως αντιλαμβάνεστε, θα υπάρξει μεγάλη οικονομία κλίμακος, μείωση του λειτουργικού κόστους του Οργανισμού, αλλά και τετραπλασιασμός των αρδευόμενων εκτάσεων, άρα και κατακόρυφη αύξηση των εσόδων του Οργανισμού.

Ο ΤΟΕΒ μάλιστα εκτιμά, ότι με βάση αυτόν τον προγραμματισμό μπορεί σε βάθος πενταετίας να εξοφλήσει πλήρως τις υποχρεώσεις του στη ΔΕΗ, αρκεί να σώσουν τη φετινή παραγωγή. Γι’ αυτό, κύριε Υπουργέ, σας μεταφέρω την έκκλησή τους να άρει η ΔΕΗ το blackout που επέβαλε στις πομόνες του ΤΟΕΒ Μάτι Τυρνάβου, για να ολοκληρώσουν τα ποτίσματα. Από του χρόνου, με το πρόγραμμα εξυγίανσης που έχει δρομολογηθεί με την υπογειοποίηση του δικτύου άρδευσης και την αντικατάσταση του απαρχαιωμένου μηχανολογικού εξοπλισμού ευελπιστούμε ότι μπορεί να ανοίξει μια νέα σελίδα για τον ΤΟΕΒ στο Μάτι Τυρνάβου. Σας ευχαριστώ κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε κύριε Χαρακόπουλε. Το λόγο έχει ο κύριος Σωκράτης Φάμελλος, βουλευτής του ΣΥΡΙΖΑ.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ κύριε Πρόεδρε. Καταρχήν να καλωσορίσουμε τους καλεσμένους μας. Θα μου επιτρέψετε να διευκρινίσω κάτι. Νομίζω ο Υπουργός θα με βοηθήσει σε αυτό, μιας και διαχειρίζεται το θέμα. Το ζήτημα στο οποίο αναφέρθηκε, ο κ. Κέλλας, για να μην δημιουργούνται παρανοήσεις, δεν είναι θέμα του ΔΕΔΔΗΕ, είναι θέμα του ΑΔΜΗΕ. Η σύνδεση Πελοποννήσου - Κρήτης που αναφέρθηκε, η εξοικονόμηση των ΥΚΩ και όλα αυτά τα οποία άκουσα με μεγαλόστομο τρόπο, όπως «φοβερό έργο», «πρωτοπόρο» του Κυριάκου Μητσοτάκη, καλό είναι να τα βελτιώσουμε λίγο στα πρακτικά. Το έργο προκηρύχθηκε το 2018 από τον κ. Γιώργο Σταθάκη. Είναι πράγματι ένα έργο πιλότος που έγινε πολύ γρήγορα. Πράγματι, ολοκληρώθηκε επί Κυβερνήσεως Νέας Δημοκρατίας, αλλά δυστυχώς η Κυβέρνηση της Νέας Δημοκρατίας, δεν κατόρθωσε να λύσει ούτε τα διαδικαστικά ζητήματα της ηλέκτρισης, ούτε ήρθε η τροπολογία που περιμέναμε πρόσφατα. Εν πάση περιπτώσει, εμείς λέμε μακάρι να το συνδέσετε γρήγορα, γιατί είναι έργο που χρειάζεται η χώρα. Όμως, αυτό που είπε ο κ. Κέλλας για τα ΥΚΩ, πρέπει να πω κύριε Υπουργέ, ότι -δεν τα ακούσατε καλά και καταλαβαίνω ότι λόγω της πυρκαγιάς μπορεί τα πράγματα να είναι λίγο πιο επικίνδυνα και έντονα στο τηλέφωνό σας αυτήν την ώρα-, υπάρχει ακόμη μία εκκρεμότητα που είναι το αν τελικά θα μειωθούν τα ΥΚΩ ή όχι. Γιατί, μπορεί να συνδεθούν τα νησιά με τα έργα του ΑΔΜΗΕ που είχε δρομολογήσει ο ΣΥΡΙΖΑ, αλλά ο κ. Χατζηδάκης εξήγγειλε ότι δεν θα μειωθούν τα βάρη των Υπηρεσιών Κοινής Ωφέλειας στους καταναλωτές. Περιμένουμε να ακούσουμε τη δική σας τοποθέτηση.

Γυρίζω, όμως στο ΔΕΔΔΗΕ γιατί γι’ αυτό ήρθαμε σήμερα εδώ. Έχουμε ένα έργο τριφασικών μετασχηματιστών. Καταρχήν κύριε Πρόεδρε, που μας ενδιαφέρει αυτό το έργο, για να μπούμε έτσι λίγο στο συγκεκριμένο πεδίο. Καταλαβαίνετε ότι και άλλα πράγματα θίγονται, αλλά εγώ θέλω να ξεκινήσω από εκεί.

Πρώτο ζήτημα. Ο ΔΕΔΔΗΕ έχει ένα πλάνο για την τοποθέτηση όλων αυτών των μετασχηματιστών, έτσι ώστε να μπορέσει να συνδέσει και να ηλεκτρίσει τα έργα Ανανεώσιμων Πηγών Ενέργειας; Διότι έχουμε ένα μεγάλο ζήτημα στο δίκτυο. Την επάρκεια του δικτύου για κάτι που είναι πολύ αναγκαίο για την πράσινη ενέργεια. Πολλά παράπονα, από παντού, ακόμα και από τη Δυτική Μακεδονία, σχετικά με αυτές τις αδυναμίες. Πέρα από τις κλοπές, καταλαβαίνω ότι υπάρχουν και ελλείματα στο δίκτυο, τα οποία δημιουργούνται από αυτά τα θέματα της ασφάλειας. Τα καταλαβαίνω και πρέπει να τα διαχειριστούμε. Όμως εδώ, υπάρχει ένα θέμα επάρκειας δικτύου και επάρκειας προσωπικού. Το λέω αυτό, και διορθώστε με αν κάνω λάθος, διότι σε μια αντίστοιχη διαδικασία έργων του ΔΕΔΔΗΕ, μάλιστα για τεράστια έργα 2,4 δισεκατομμυρίων ευρώ τα οποία ετοιμάζει τώρα ο ΔΕΔΔΗΕ με 37 εργολαβίες, διότι βλέπω ότι δεν υπάρχει προσωπικό για την επίβλεψη αυτών των έργων και η επίβλεψη δύναται να ασκηθεί από πιστοποιημένο ιδιωτικό φορέα. Άρα εδώ, υπάρχει ένα θέμα επάρκειας του φορέα που μας ενδιαφέρει. Εμείς θέλουμε ο ΔΕΔΔΗΕ, ως διαχειριστής του δικτύου, να είναι επαρκής, να έχει προσωπικό και να διαχειρίζεται τα έργα αυτά που εξυπηρετούν τους πολίτες, εξυπηρετούν τους επιχειρηματίες, αλλά και συνδέονται με τα σημεία παραγωγής της πράσινης ενέργειας.

Αν σε ένα τόσο μεγάλο έργο, όπως αυτό που βλέπουμε ότι επαναπροκηρύσσεται, χρειάζεται ιδιωτική επίβλεψη και μάλιστα εκπαίδευση του προσωπικού των εργολάβων γιατί έχει την τεχνογνωσία ο ΔΕΔΔΗΕ αλλά δεν έχει το προσωπικό, τότε κύριε Πρόεδρε προκύπτουν σοβαρά ζητήματα. Εμείς θέλουμε έναν φορέα να διαχειριστεί, ο οποίος να έχει επάρκεια, να έχει προσωπικό που να είναι εκπαιδευμένο και όχι να προσλαμβάνει εργολάβους, να προσλαμβάνει επιβλέποντες, να εκπαιδεύει το προσωπικό των εργολάβων για να παρέχει υπηρεσίες που πρέπει να παρέχει ο ίδιος ο φορέας. Τώρα πια δεν είμαστε σε μνημόνιο, δεν έχουμε τέτοιου είδους περιορισμούς, πρέπει να έχουμε επάρκεια στα δίκτυα.

Το δεύτερο που αναρωτιέμαι βέβαια, γιατί συνδέεται με όλο αυτό τον εκσυγχρονισμό, είναι το εξής. Ίσως ο Διευθύνοντας μας το πει καλύτερα. Για ποιο λόγο αυτή η εργολαβία μαμούθ, προκηρύχθηκε τον Απρίλιο, ακυρώθηκε και επαναπροκηρύχθηκε. Τι ακριβώς γίνεται; Τα δημοσιεύματα είναι ιδιαίτερα ανησυχητικά. Αν αυτό έγινε λόγω ανταγωνισμού εργολάβων, νομίζω ότι πρέπει να το προσέξουμε. Μάλιστα μήπως, κύριε Διευθύνοντα, αυτό στοχεύει στο να συγκεντρωθεί η αγορά από εργολάβους; Είναι πολλές οι εργολαβίες, 37, αν δεν κάνω λάθος. Πρέπει να μην συγκεντρώνεται το εργολαβικό έργο μόνο σε λίγους παίκτες, αλλά να υπάρχει πλουραλισμός. Αν τυχόν οι τροποποιήσεις των όρων, ή ο πρώτος διαγωνισμός, έδινε πλουραλισμό κατασκευαστών και ο δεύτερος δεν δίνει, είναι κάτι το οποίο πρέπει να το προσέξουμε, διότι εμείς θα το ελέγξουμε. Είναι πολύ κρίσιμο αυτό, αλλά ξεκινά από τα θέματα του προσωπικού και της στελέχωσης.

Είναι γεγονός, ότι αυτοί οι διαγωνισμοί μέχρι τώρα ήταν μερικών εκατοντάδων εκατομμυρίων ευρώ και τώρα βλέπουμε ότι φτάνουν στα 2,4 δισεκατομμύρια ευρώ. Μιλάμε για μια τετραετία έργου συντήρησης δικτύων που συμπεριλαμβάνει τους μετρητές και την αναβάθμιση του δικτύου. Ο κ. Υπουργός, θα πρέπει να μας πει κάποια στιγμή, ίσως δεν είναι έτοιμος σήμερα αλλά εγώ το θέτω, τι γίνεται τελικά με τους έξυπνους μετρητές και με το Ταμείο Ανάκαμψης και το ΔΕΔΔΗΕ. Δεν έχω απαντήσεις. Είναι ένα κρίσιμο έργο του ενεργειακού μετασχηματισμού της χώρας το οποίο έχουμε θέσει πολλές φορές. Ήταν προγραμματισμένο, το καταλαβαίνουμε, υπάρχει διαθέσιμος πόρος, αλλά πού βρίσκεται; Αυτό είναι κάτι το οποίο θα άξιζε κάποια στιγμή, κ. Πρόεδρε, να έρθει με τρόπο που θα διαλέξετε εσείς και ο κ. Υπουργός για να το συζητήσουμε. Το θέτω στην κουβέντα γιατί ξεκινώντας από το προσωπικό, πηγαίνοντας στα έργα εκσυγχρονισμού και ηλέκτρισης της πράσινης ενέργειας, πρέπει να επίσης να συζητήσουμε για το έξυπνο δίκτυο και τους έξυπνους μετρητές. Θα μπορούσε κάποιος να λαϊκίσει με 37 εργολαβίες των 2,4 δισεκατομμυρίων ευρώ. Προτιμώ να μας πείτε πρώτα τον προγραμματισμό σας και μετά να δούμε τα θέματα διαφάνειας, ανταγωνισμού και ισοτιμίας, διότι εμείς θα θέλαμε σε όλα αυτά να είναι επαρκής ο ΔΕΔΔΗΕ για να τα κάνει. Επειδή όμως δεν ξεκινήσαμε αυτή την εισήγηση καταλαβαίνουμε, κ. Πρόεδρε, ότι μπορεί ο Υπουργός να θέσει ένα ζήτημα.

Οφείλω να πω, για να μην ξεχαστεί, ότι ο ΣΥΡΙΖΑ, έχει θέσει ένα ζήτημα εδώ και αρκετό καιρό σχετικά με τα ζητήματα προσωπικού και προμηθειών στο ΔΕΔΔΗΕ. Το ζήτημα αυτό δεν απαντήθηκε με επάρκεια στον κοινοβουλευτικό έλεγχο. Δεν ξέρω, αν ο Πρόεδρος της Επιτροπής μας είναι ενήμερος, αλλά έχω κάνει ειδική επιστολή στον Πρόεδρο της Βουλής με κοινοποίηση στη Διάσκεψη των Προέδρων, ότι εκκρεμεί μια επερώτηση για το θέμα του ΔΕΔΔΗΕ που έχει να κάνει με τα ζητήματα που μας ενδιαφέρουν όπως, προσωπικό, προσλήψεις, γαλάζια παιδιά στη θέση διευθυντών και αδιαφανείς προμήθειες υγειονομικού υλικού. Δεν έχει έρθει στη Βουλή, κύριε Πρόεδρε, το λέω τυπικά να το ξέρετε κι εσείς. Είναι περίπου 8 μήνες που έχω καταθέσει αυτήν την επερώτηση και πρέπει να έρθει στην Ολομέλεια βέβαια και όχι στην Επιτροπή μας. Όμως το ερώτημα είναι το εξής. Συνεχίζεται κ. Μάνο αυτή η διαδικασία όσον αφορά τους διευθυντές; Συνεχίζετε να δημιουργείτε δηλαδή, διευθυντές τους οποίους προσλαμβάνετε και προσλαμβάνονται σύμβουλοί σας ως διευθυντές, πλέον, στο ΔΕΔΔΗΕ; Είναι αληθές το ότι δημιουργήθηκε Διεύθυνση Προστασίας Δεδομένων και Ασφάλειας Πληροφοριών που έχει μόνο δύο εργαζόμενους και μάλιστα ο διευθυντής δεν προέρχεται από το ΔΕΔΔΗΕ, καθώς επίσης και Διεύθυνση Επιχειρηματικής Αναλυτικής και Δεδομένων; Νομίζω ότι είναι στη δική σας Γενική Διεύθυνση, κ. Αγαθάκη. Σας είδα τώρα που κάνατε την παρουσίαση.

Υπάρχει και μια καταγγελία, κύριε Πρόεδρε. Και αυτή είναι, ότι πλέον ο όρος που έχει μέχρι τώρα ο ΔΕΔΔΗΕ, δηλαδή τα πτυχία των διευθυντών να είναι αναγνωρισμένα, δεν περιέχεται στην τελευταία διακήρυξη.

Έχω λάβει κάποιες φωτοτυπίες των διακηρύξεων αυτών. Εγώ θα τις δώσω και στον Υπουργό. Μέχρι τώρα τα πτυχία της αλλοδαπής έπρεπε να είναι νομίμως αναγνωρισμένα και βλέπω ότι, στη θέση Διευθυντή Επιχειρηματικής Αναλυτικής και Δεδομένων δεν συμβαίνει κάτι τέτοιο. Έχουμε κάνει και σχετική ερώτηση γι’ αυτό. Δεν είναι κάτι το οποίο θίγεται σήμερα για πρώτη φορά. Αλλά όπως καταλαβαίνετε, για έναν τόσο κρίσιμο φορέα, μάς ενδιαφέρει τόσο το θέμα της διαχείρισης του δημοσίου χρήματος, όσο και το θέμα της διαφάνειας και της στελέχωσης.

Πρόκειται να συνεχίσουμε έτσι; Γιατί εμείς το έχουμε εντοπίσει εδώ και ένα χρόνο, κ. Μάνο. Δεν είναι η πρώτη φορά που το εντοπίζουμε. Ξέρετε ότι κανονικά θα έπρεπε αυτά τα ζητήματα, και μετά από τη συζήτηση της Βουλής, να τα έχει ερευνήσει και η δικαιοσύνη, μαζί με τα θέματα των προμηθειών, το θέμα της υπερτιμολόγησης στο υγειονομικό υλικό και τα θέματα των προσλήψεων και των διαδικασιών, σε Διευθύνσεις οι οποίες δεν έχουν προσωπικό.

Έχετε φτάσει σήμερα στον ΔΕΔΔΗΕ να έχετε 28 Διευθύνσεις και 30 Διευθυντές, γιατί έχετε και 2 Διευθυντές επικουρίας που δεν έχουν προσωπικό. Θεωρώ ότι αυτό δεν είναι τιμή για τον φορέα, ο οποίος μάλιστα είναι πολύ κρίσιμος στην ενεργειακή μετάβαση της χώρας. Εμείς, σε κάθε περίπτωση, θα ακολουθήσουμε τις υποχρεώσεις του Κοινοβουλευτικού Ελέγχου και θα συνεχίσουμε.

Το τελευταίο που ήθελα να ρωτήσω και αφορά πάλι τις διαδικασίες αυτές, επειδή θα γίνει ερώτηση όμως θέλω να το θέσω εκ των προτέρων. Υπάρχει μια καταγγελία ότι το τελευταίο διάστημα υπάρχει πληθώρα προκηρύξεων-διακηρύξεων της τάξεως των τετρακοσίων χιλιάδων ευρώ, οι οποίες αν δεν κάνω λάθος δεν χρειάζεται να πάνε στο Δ.Σ., αλλά είναι πάρα πολλές, κ. Μάνο. Αφορά το σύστημα προμηθειών, αφορά το Επιχειρησιακό Σχέδιο Ψηφιακού Μετασχηματισμού, αφορά τη διαχείριση επενδύσεων CAP.EX..

Σε κάθε περίπτωση, εμείς είμαστε σε φάση ελέγχου του site του ΔΕΔΔΗΕ, για να δούμε πόσες τέτοιες διακηρύξεις έχουν γίνει. Αλλά αν έχετε κάποια εκτίμηση εσείς, πριν αναφέρω άλλες που φτάνουν και τον Ιούνιο και τον Ιούλιο, θα ήθελα τη γνώμη σας. Γι’ αυτό γίνεται και ο Κοινοβουλευτικός Έλεγχος, διότι εμείς θέλουμε ο φορέας αυτός να είναι υγιής και να προσφέρει και στη ΔΕΗ σταθερό έσοδο, όπως και στην Ελλάδα.

Τώρα, βέβαια, ξέρουμε ότι το σχέδιο της Κυβέρνησης είναι να τον πουλήσει και να χαθεί το CAP.EX. αυτό, δηλαδή η σταθερή απόδοση. Η ιδιωτικοποίηση του ΔΕΔΔΗΕ όμως αφορά μια άλλη συζήτηση. Διότι, κύριε Πρόεδρε, ο εκσυγχρονισμός που συζητάμε, τα 2,4 δισεκατομμύρια σε έργα εκσυγχρονισμού δικτύου, οι Έξυπνοι Μετρητές και όλοι αυτοί οι Μετασχηματιστές για τους οποίους συζητάμε τώρα, βρίσκονται σε διαδικασία υποβολής προσφορών. Και για να είμαι ακριβής, όπως έχει πει η Κυβέρνηση, με σκοπό καταρχήν να πουληθεί ένα ποσοστό. Δεν θέλω να λέω λόγια που να διαβάζονται αλλιώς. Όμως σε κάθε περίπτωση, κανείς δεν μπορεί να καταλάβει γιατί πουλιέται ένας φορέας με σταθερό έσοδο, που δίνει σταθερά κέρδη στους μετόχους της ΔΕΗ και στο κράτος, αντί να τον χρησιμοποιήσουμε για την ενεργειακή μετάβαση, τη στιγμή που δεν υπάρχουν και οι υποχρεώσεις του μνημονίου ή άλλων δεσμεύσεων.

Μάλιστα το ερώτημα, μάλλον αφορά εσάς κύριε Υπουργέ, είναι τελικά από τις προσφορές που έχετε μέχρι στιγμής θα βρείτε κάποιον φορέα ενεργειακού δικτύου να επενδύσει στη χώρα ή θα έρθουνε funds να παίξουν με την σταθερή απόδοση του ΔΕΔΔΗΕ. Γιατί όπως καταλαβαίνετε, φανταστείτε να έχουμε ένα χρυσαφικό, ένα ασημικό, κρίσιμο για την ενεργειακή μετάβαση της χώρας, να έχει σταθερή θετική απόδοση και να μην έρθουνε - με την ανάγνωση της Κυβέρνησης και όχι του ΣΥΡΙΖΑ-, επενδυτές που έχουν τεχνογνωσία και είναι δίκτυα ή έχουν τέτοια εμπειρία. Να έρθουν τα funds για να παίξουν παιχνίδια χρηματιστηριακά.

Η Κυβέρνηση απ’ ότι φαίνεται, κύριε Πρόεδρε, πουλάει το επικουρικό ασφαλιστικό σύστημα. Άμα είναι να πουλάμε σε funds και τα ενεργειακά δίκτυα της χώρας, νομίζω ότι οδηγούμαστε σε μια Ελλάδα που δεν θα έχει καλό μέλλον. Εμείς θέλουμε να έχει καλό μέλλον και η Ελλάδα και τα παιδιά της. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε. Βέβαια, είναι λίγο δύσκολο να έρθουν τα funds και να επενδύσουν χρήματα αν δεν ξέρουν που τα επενδύουν και τι προοπτική υπάρχει. Καταλαβαίνετε, λοιπόν, ότι αυτό που λέτε έχει μια αντίφαση από μόνο του. Αλλά, εν πάση περιπτώσει, σεβαστή η άποψη σας.

Θα συνεχίσουμε, κυρίες και κύριοι συνάδελφοι, δίνοντας το λόγο στον συνάδελφο, κ. Βασίλειο Βιλιάρδο, βουλευτή της ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ. Έπειτα, θα ολοκληρώσουμε με τον κ. Λογιάδη και τον κ. Αντωνιάδη που έχουν προστεθεί.

Κύριε Βιλιάρδο, έχει το λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κ. Πρόεδρε. Καταρχάς, αυτό που είπατε ότι υπάρχει θέμα με τα funds δεν είναι σωστό. Είναι λογικό ότι τα funds έρχονται, εξαγοράζουν μια επιχείρηση και προσπαθούν να την πουλήσουν ξανά. Αυτή είναι η δουλειά τους. Δεν υπάρχει καμία αντίφαση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εννοούσα ότι δεν έρχονται να πάρουν κάτι αν δεν έχει αξία. Θα ρίξουν τα χρήματά τους σε κάτι το οποίο είναι «προβληματικό». Αυτό είπα και τίποτα άλλο.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, προβληματικό το δίκτυο; Προς Θεού. Πρώτα απ’ όλα, καμία χώρα δεν ιδιωτικοποιεί το δίκτυο της, πόσο μάλλον το δίκτυο λιανικής.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν ελέχθη αυτό. Ελέχθη, μεταξύ funds και επενδυτών που ασχολούνται με τον τομέα και προφανώς θα επενδύσουν και θα επεκτείνουν. Είπα, γιατί να το προτιμήσουν οι δεύτεροι και όχι οι πρώτοι.

**ΒΑΣΙΛΕΙΟΣ ΒΙΛΙΑΡΔΟΣ:** Θα έρθουν αυτοί γιατί έχουν τα χρήματα και μετά θα βρουν τον τρόπο να το πουλήσουν σιγά-σιγά, να το κάνουν κερδοφόρο κ.λπ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τέλος πάντων, κ. Βιλιάρδο, συνεχίστε και συγνώμη για τη διακοπή.

**ΒΑΣΙΛΕΙΟΣ ΒΙΛΙΑΡΔΟΣ:** Παρακαλώ, δεν πειράζει.

Θα ξεκινήσουμε από το ότι, στα συνημμένα δεν αναφέρεται ο λόγος της προμήθειας. Κάτι που, κατά την άποψή μας, θα έπρεπε να αποτελεί το βασικότερο στοιχείο της ενημέρωσής μας. Αν δεν κάνω λάθος, αναφέρθηκε πως η αιτία είναι οι οδηγίες της Ε.Ε.. Καταλάβαμε σωστά;

Συνεχίζοντας, αναφέρεται πως είναι η πρώτη φορά που ο ΔΕΔΗΕ προμηθεύεται αυτού του τύπου τους μετασχηματιστές, οπότε δεν υπάρχουν συγκρίσιμα στοιχεία. Εκτός από αυτά που αναγράφονται στη σελίδα 13, στο συνημμένο 3, όπου έγινε πρόσφατη προμήθεια τριφασικών μετασχηματιστών διανομής από τη Schneider για τα είδη Α1, Α2, Α3 και Α4 του παρόντος διαγωνισμού. Ευτυχώς πάντως σημειώνεται πως έχει εγκριθεί από το Ελεγκτικό Συνέδριο.

Όπως διαβάζουμε και ακούμε από την αγορά, η συγκεκριμένη προμήθεια οφείλεται στην ανάγκη ριζικού ανασχεδιασμού του ηλεκτρικού δικτύου της χώρας, έτσι ώστε να συνδέονται οι ΑΠΕ που κατασκευάζονται ανεξέλεγκτα ή έστω σε περιοχές μακριά από τις προηγούμενες μονάδες ηλεκτροπαραγωγής, όπως στην Εύβοια, στα βουνά σαν στα Άγραφα, αλλά και στα νησιά. Υπενθυμίζουμε εδώ πως με τον πρόσφατο νόμο για τα απόβλητα, επετράπη η σύνδεση ακόμη και όταν είναι κορεσμένο το δίκτυο ή χρειάζεται να περάσει από δάση, χωρίς τις απαραίτητες εγκρίσεις και χωρίς τις αναδασώσεις. Για να ξέρουμε τι λέμε όταν μιλάμε για το περιβάλλον, πρόκειται για μια τεράστια οικολογική και οικονομική καταστροφή. Για μία απίστευτη περιβαλλοντική υποκρισία, χωρίς καν να επεκταθούμε στο επερχόμενο τεράστιο πρόβλημα της απόσυρσης και ανακύκλωσης. Ο στόχος είναι να απορροφηθούν τα ποσά από τα πράσινα ΕΣΠΑ, καθώς επίσης από το Ταμείο Ανάκαμψης της Ε.Ε., τα οποία τελικά όμως θα αυξήσουν το κόστος της ενέργειας όσον αφορά τους καταναλωτές.

Αναφέρεται επίσης, πως επειδή καθυστέρησε ο διαγωνισμός, ο ΔΕΔΔΗΕ προέβη σε σύμβαση ύψους 15,3 εκατομμυρίων ευρώ με προαίρεση επιπλέον 4,6 εκατομμύρια ευρώ για την κάλυψη των αναγκών τους σε μετασχηματιστές έως το καλοκαίρι του 2021. Πρόκειται γι’ αυτούς της Schneider που προαναφέραμε; Είναι ευχάριστο πάντως, το ότι ο ΔΕΔΔΗΕ βρήκε χρήματα για την παρούσα σύμβαση, θυμίζοντας πως ο κ. Χατζηδάκης δήλωνε πως δεν υπάρχουν ούτε για κολώνες, προφανώς για να προετοιμάσει το ξεπούλημά του. Ως αιτία, βέβαια, της ανάγκης ιδιωτικοποίησης, σύμφωνα με ερώτηση που υποβάλαμε το 2019, αναφέρθηκε η αλλαγή των μετρητών για το Net-metering, κόστους 1,2 δισεκατομμύρια ευρώ για 7,5 εκατομμύρια μετρητές, όπως θα καταθέσω αργότερα στα Πρακτικά. Είναι απαραίτητη η αλλαγή των μετρητών και είναι σωστό το ποσόν;

Από την άλλη πλευρά, ο ΔΕΔΔΗΕ προβαίνει σε σημαντικές επενδύσεις με την προμήθεια εισαγόμενων τεχνολογιών. Αυτή είναι η αιτία της απόσυρσής του; Ο στόχος είναι να μείνει «κουφάρι» και να εκμεταλλεύονται την αγορά τρίτοι με ευνοϊκούς για τους ίδιους όρους; Για παράδειγμα, σε μία Επιτροπή από τις 15 Ιουλίου του 2020, είχαμε δει την προμήθεια ενός Πληροφοριακού Συστήματος της SAP για την εξυπηρέτηση χρηστών δικτύου, οπού ανάδοχοι ήταν η Intrasoft με τον ΟΤΕ, με προϋπολογισμό έργου 28 εκατομμύρια συν 5,6 εκατομμύρια πρόσθετα για απρόβλεπτες δαπάνες. Ουσιαστικά επρόκειτο για ανάθεση, αφού δεν υπήρχαν άλλοι συμμετέχοντες.

Εμείς θεωρούμε πως προτεραιότητά μας είναι η εγχώρια παραγωγή, σημειώνοντας πως οι συγκεκριμένοι μετασχηματιστές κατασκευάζονται από τη Schneider που επίσης εγκαταλείπει την Ελλάδα. Ειδικότερα, η Schneider-Electric πρώην Ελληνική Βιομηχανία Μετασχηματιστών (ELVIM), συμφερόντων ΑΓΕΤ ΗΡΑΚΛΗΣ - για να μην νομίζουμε ότι είναι ξένη επένδυση - έκλεισε πρόσφατα το εργοστάσιο της στην Ελλάδα επειδή δεν έχει ζήτηση. Παρά το γεγονός ότι βασικός της πελάτης υπήρξε ο ΔΕΔΔΗΕ ή μάλλον η ΔΕΗ, που πια αγοράζει ότι χρειάζεται από τις διεθνείς αγορές λόγω χαμηλότερης τιμής.

Από την άλλη πλευρά, δεν θα έπρεπε η Ελλάδα να επενδύσει σε όποιες «πράσινες λύσεις» με προϋπόθεση την εγχώρια παραγωγή τους μέσω του Ταμείου Ανάκαμψης; Πακέτο Ανάκαμψης της Ελλάδας είναι ή των χωρών που μας εξάγουν την παραγωγή τους;

Όσον αφορά την ενδεχόμενη δικαιολογία, ότι δηλαδή υπάρχουν Κοινοτικοί κανόνες ή θέμα κόστους, θα απαντούσαμε τα παρακάτω. Πρώτον, προβλέπεται η προμήθεια από την Ε.Ε. και δεύτερον, από τρίτες χώρες υπό όρους, που εδώ κάνουν όλη τη διαφορά και τεκμηριώνουν την υποκρισία.

Εννοούμε, κυρίως, τα τεχνικά πρότυπα και λοιπά που υιοθετούνται -όπως αναφέρεται στις σελίδες 10 έως 12 του Παραρτήματος 5 και στη σελίδα 18, που θα καταθέσουμε στα Πρακτικά- για την επιλεξιμότητα των προμηθευτών, με στόχο τον αποκλεισμό κάποιων χωρών. Κάτι που φυσικά θα μπορούσε να κάνει και η Ελλάδα, εάν ήθελε πραγματικά να στηρίξει τη βιομηχανική της ανάπτυξη.

Κατά τον ίδιο τρόπο, πάντως, η γερμανική απάτη του «Diesel gate» θεωρείται ότι οφείλεται στους κανόνες που έθεσε το καρτέλ των γερμανικών αυτοκινητοβιομηχανιών. Αν δεν έχουμε βιομηχανία, τι θα παράγει η χώρα μας; Επιδοτούμενα γκαρσόνια; Πώς θα επιτευχθεί η τεχνολογία αιχμής, εάν δεν ξεκινήσει από κάπου και αν δεν διενεργηθούν επενδύσεις, με την ευκαιρία των Ευρωπαϊκών προγραμμάτων;

Στις ερωτήσεις μας, που δεν είναι ρητορικές, δεν θα θέλαμε να μας μιλήσετε αόριστα, δηλαδή πως απαντώνται από κάποιες οικονομικοτεχνικές μελέτες, τις οποίες δεν προσκομίζετε. Παρεμπιπτόντως, σας έχουμε στείλει e-mail για να μας διαβιβάσετε την προηγούμενη που είπατε. Οι ερωτήσεις μας, λοιπόν, είναι οι εξής:

Πρώτον. Γιατί χρειάζεται αυτή η προμήθεια μετασχηματιστών; Για να συνδέουν τις ΑΠΕ, όπως αναφέρεται σε πολλά δημοσιεύματα;

Δεύτερον. Τι σημαίνει η μέγιστη αξία επαύξησης στο διαγωνισμό; Ότι μπορεί να αγοραστούν 50% περισσότεροι μετασχηματιστές, από τους ίδιους προμηθευτές, με την ίδια τιμή; Δεν έχω τεχνικές γνώσεις, οπότε θέλω να μου απαντήσετε.

Τρίτον. Πόσοι μετασχηματιστές θα χρειαστούν για να ικανοποιήσουν τις αιτήσεις ΑΠΕ που γίνονται; Ποιο θα είναι το κόστος τους; Όπως διαβάζουμε στο πρόγραμμα ανάπτυξης δικτύου της ΡΑΕ για το χρονικό διάστημα 2021-2025, στη σελίδα 29 -για να είμαστε ακριβείς- το δίκτυο χαμηλής τάσης, δηλαδή ο ΔΕΔΔΗΕ, πρέπει να έχει σήμερα 164.231 μετασχηματιστές, συνολικά.

Τέταρτον. Πρόκειται να αυξηθούν τα τέλη χρήσης του δικτύου, μετά τις επενδύσεις για τη σύνδεση ΑΠΕ;

Πέμπτον. Όπως ακούσαμε, οι ελλείψεις οφείλονται και σε κλοπές μετασχηματιστών, λόγω του χαλκού που εμπεριέχουν. Μόνον το 2020, διαπιστώθηκαν κλοπές αξίας 900.000 ευρώ. Έχουν ληφθεί μέτρα, για να αποφευχθούν στο μέλλον; Αλήθεια, ασφαλίζονται οι μετασχηματιστές;

Έκτο. Δεν μπορούν να αγοραστούν εγχώριοι μετασχηματιστές; Επιμένουμε στην εγχώρια παραγωγή. Ο Πρόεδρος του ΔΕΔΔΗΕ κ. Μπακατσέλος, που θα διατηρήσει -όπως λέει- την «PITSOS» αγοράζοντας τα μηχανήματα της, δεν θα μπορούσε να διατηρήσει και το εργοστάσιο της Schneider; Έχει γίνει κάποια συζήτηση, τουλάχιστον, όπως ακούμε;

Και τελευταίο. Γιατί αποκλείστηκε από τον κ. Χατζηδάκη ο ΔΕΔΔΗΕ από το έργο της εγκατάστασης φορτιστών για ηλεκτρικά αυτοκίνητα; Δεν φτάνει το ασφαλιστικό που θα καταστρέψει; Όλα θέλει να τα καταστρέψει; Θα χρειαστούν αλλαγές στο δίκτυο; Και με τι κόστος για να εγκατασταθούν;

Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Βρυζίδου Παρασκευή, Γιόγιακας Βασίλειος, Γκίκας Στέφανος, Δούνια Παναγιώτα (Νόνη) Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κύριο Βιλιάρδο. Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Και ευχαριστούμε και για την ενημέρωση.

Από την Κρήτη, εγείρονται κάποια θέματα και θέλουμε να θέσουμε ερωτήσεις.

Η μία ερώτηση. Τι γίνεται με τους μετρητές, μονοφασικούς και τριφασικούς; Διότι, δεν μπορεί η ΔΕΔΔΗΕ να κατασκευάσει νέες παροχές και, άρα, δεν μπορεί να δώσει ρεύμα σε πελάτες. Και αυτό διότι υπάρχουν αυτοί οι μονοφασικοί και τριφασικοί μετρητές, για τους οποίους υπάρχει μια μεγάλη έλλειψη σε όλη την Ελλάδα. Πότε θα τους έχει η ΔΕΔΔΗΕ; Πότε θα μπορεί να κάνει το έργο, το οποίο της έχει ανατεθεί;

Θα ήθελα να τονίσω, επίσης, ότι οι μετασχηματιστές, για τους οποίους μιλάμε σήμερα, χρήζουν συνεχούς φροντίδας και συντήρησης. Πρέπει να πλένονται, κυρίως το καλοκαίρι που λόγω υγρασίας, πετάνε σπινθήρες και πολλές φορές, ελλοχεύει κίνδυνος πυρκαγιάς.

Ως ΜέΡΑ25, θα ήθελα να τονίσω, με την ευκαιρία αυτή, την αντίθεση μας στη διαχρονική απαξίωση, στο κομμάτιασμα, στο ξεπούλημα και στην ιδιωτικοποίηση υποδομών. Ένα παραπάνω, μάλιστα, όπως η διενέργεια και η ιδιωτικοποίηση του ΔΕΔΔΗΕ.

Στο σημείο αυτό, θα αναφερθώ σε ένα πρόσφατο βιβλίο του Ραφαήλ Μωυσή, με τίτλο «Θα γίνει της… Δεής». Να υπενθυμίσω ότι ο Ραφαήλ Μωυσής είχε αναλάβει, το 1979, από τον αείμνηστο Κωνσταντίνο Καραμανλή, τα καθήκοντα Διοικητού της ΔΕΗ. Στο βιβλίο του αυτό, σκιαγραφεί την εικόνα για το πώς οι ελληνικές Κυβερνήσεις δημιούργησαν το θεσμό των ΔΕΚΟ, ώστε, καταρχάς, να λειτουργούν προς όφελος του καταναλωτή και σύμφωνα με τους κανόνες της ιδιωτικής οικονομίας. Αλλά τις μετέτρεψαν διαχρονικά, σε δικές τους πειθήνιες υπηρεσίες. Ο Ραφαήλ Μωυσής κατονομάζει ουσιαστικά την Ευρωπαϊκή Ένωση ως ηθικό αυτουργό και τους πολιτικούς σαν το φυσικό αυτουργό της καταστροφής της ΔΕΗ. Θα πρέπει, επιτέλους λέει, οι Βρυξέλλες να κατανοήσουν ότι η αγορά ενέργειας στην Ελλάδα είναι πιο κοντά σε εκείνη της Κύπρου, παρά της Γερμανίας ή της Ισπανίας, όπου έσπασε μεν στα 4, αλλά κάθε τεταρτημόριο είναι μεγαλύτερο από τη ΔΕΗ στην Ισπανία. Και, βέβαια, όποιος ελέγχει το εκάστοτε δίκτυο, ελέγχει και το εκάστοτε προϊόν.

Κλείνω, αναφέροντας από το ίδιο βιβλίο, ότι η ΔΕΗ είναι κρατική και ελέγχεται απόλυτα από την εκάστοτε Κυβέρνηση. Αν υπάρχει πολιτική βούληση, όπως την κατέστρεψε το κράτος, μπορεί και να την ξαναφτιάξει. Βέβαια, αυτό δεν είναι απλή υπόθεση.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κύριο Λογιάδη. Το λόγο έχει ο κ. Αντωνιάδης.

**ΙΩΑΝΝΗΣ ΑΝΤΩΝΙΑΔΗΣ:** Ευχαριστώ, κύριε Πρόεδρε.

Καταρχάς, καλησπέρα σε όλους. Να καλωσορίσω και εγώ τον Διευθύνοντα Σύμβουλο και τον αρμόδιο Διευθυντή.

Ως προς τη διαδικασία, την ακούσαμε όλοι. Είναι άψογη. Δεν έχω καμία ερώτηση. Ακολουθήθηκαν και όλες οι Ευρωπαϊκές Οδηγίες.

Πάμε στο επόμενο. Έχω μια ερώτηση και μια επισήμανση. Θα ήθελα να ρωτήσω εάν, για όλους αυτούς τους μετασχηματιστές, έχει αποφασιστεί ήδη πού θα τοποθετηθούν και πότε θα αρχίσουν να λειτουργούν, εάν εξελιχθεί ομαλά η διαδικασία και δεν έχουμε κάποιο απρόοπτο. Πότε, δηλαδή, θα μπουν στην παραγωγή. Και το λέω αυτό, γιατί καταλαβαίνετε ότι όλη αυτή η πράσινη μετάβαση κυρίως με τα φωτοβολταϊκά, επειδή τα συμφέροντα είναι πάρα πολύ ισχυρά και οι πιέσεις είναι πάρα πολλές από εταιρείες και από πολίτες, έχει δημιουργήσει μια πολύ μεγάλη ανωμαλία στην αγροτική οικονομία.

Θα αναφέρω, απευθυνόμενος προς τον κύριο Υπουργό, ο οποίος τα γνωρίζει -όπως και όλοι οι συνάδελφοι- ότι στη Φλώρινα νοικιάζονταν το στρέμμα 30 ευρώ το χρόνο. Σήμερα, οι εταιρείες το νοικιάζουν με 300 και 400 ευρώ το στρέμμα. Πωλούνταν το ένα στρέμμα 300 ευρώ. Σήμερα, οι εταιρείες το αγοράζουν με 3.000 ευρώ. Αυτή τη στιγμή, είναι δεσμευμένος ο κάμπος στα δύο τρίτα. Θέλουν να νοικιάσουν οι αγρότες, οι κτηνοτρόφοι, οι γεωργοί, κάποια στρέμματα να τα δουλέψουν για αγροτική παραγωγή και δεν τολμάνε. Δεν μπορούν να βρουν, γιατί ακόμα και αυτοί που δεν τα έχουν νοικιασμένα, περιμένουν μήπως έρθει κάποια «εταιρεία-σωτήρας» για να τους δώσει 300 ή 400 ευρώ για ενοίκιο ή 3.000 ευρώ να τα αγοράσει.

Δεν λέω ότι φταίει κάποιος συγκεκριμένος, αλλά αν τα συμφέροντα και οι τιμές είναι τόσο υπερβολικά υψηλά, μήπως θα πρέπει να σκεφτούμε τη μείωση. Διότι, δεν μπορεί να ζήσει μια κατηγορία παραγωγής, όπως η βιομηχανία όπου ανήκουν τα φωτοβολταϊκά, και να σβήσουμε την αγροτική οικονομία.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κύριο Αντωνιάδη. Το λόγο έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Θέλω να πω ότι είναι πραγματικά επιβεβλημένη και σωστά γίνεται αυτό το βήμα για την προμήθεια των μετασχηματιστών, από την πλευρά του ΔΕΔΔΗΕ. Είναι μια ανάγκη, προφανώς, για τον εκσυγχρονισμό και βεβαίως για τη μετάβαση στην πράσινη ενέργεια. Οφείλω να πω ότι γίνεται ένα σωστό βήμα, με τις απαιτούμενες διαδικασίες και τηρώντας όλα τα προβλεπόμενα.

Επομένως, είμαι θετικός σε αυτό το βήμα που κάνει ο ΔΕΔΔΗΕ. Βέβαια θέλω να επισημάνω κάτι, επειδή άκουσα τον κ. Φάμελλο πριν να λέει ότι ο ΔΕΔΔΗΕ δεν έχει υλικά, δεν έχει προσωπικό κ.λπ.. Βεβαίως κύριε Φάμελλε, αλλά θυμάμαι -και είχα κάνει παρεμβάσεις ως βουλευτής της αξιωματικής αντιπολίτευσης όταν ήσασταν κυβέρνηση- δεν υπήρχε προσωπικό στον ΔΕΔΔΗΕ, δεν υπήρχαν υλικά για να αποκαταστήσουν ζημιές και τότε. Μάλιστα επέμενα πάρα πολύ σ΄ αυτές τις ανάγκες και στην ανάγκη των προσλήψεων όσο και στα υλικά τα οποία δεν υπήρχαν. Προσπαθούσαν να βρουν από αποθήκες από άλλες περιοχές -και μιλώ για την Αργολίδα- και θυμάμαι την αγωνία των στελεχών του ΔΕΔΔΗΕ και των εργαζομένων για να βρουν υλικά να αποκαταστήσουν τις ζημιές. Αυτό για την αποκατάσταση της αλήθειας, να μην ξεχνάμε ότι και στα προηγούμενα πέντε, πεντέμισι χρόνια υπήρχαν προβλήματα και βεβαίως δεν έγιναν τα βήματα ούτε για τις προσλήψεις, ούτε βεβαίως και για τα υλικά.

Θέλω να πω ένα ευχαριστώ στους ανθρώπους του ΔΕΔΔΗΕ και στο προσωπικό που καταβάλλει σε δύσκολες συνθήκες πολλές φορές, υπεράνθρωπες προσπάθειες για να έχουμε το ρεύμα στα σπίτια μας, στις αγροτικές εγκαταστάσεις, στις επιχειρήσεις κ.λπ..

Επίσης, να πω ότι η Κυβέρνηση της Νέας Δημοκρατίας, του Κυριάκου Μητσοτάκη, καταβάλλει μεγάλη προσπάθεια και στον ενεργειακό τομέα. Είναι πολύ σημαντικό το έργο της σύνδεσης της Πελοποννήσου με την Κρήτη, ενός αγωγού 174 χιλιομέτρων. Γιατί πραγματικά αυτό, εκτός των άλλων, έχει αναπτυξιακή διάσταση και αναμφίβολα περιβαλλοντικό θετικό αποτύπωμα λόγω της μείωσης των ρύπων. Εκτός φυσικά, από το οικονομικό όφελος που θα έχουν - τα 500 εκατομμύρια περίπου ευρώ μέσω των τιμολογίων οίκου- οι καταναλωτές στην Ελλάδα.

Πρέπει να πω, κύριε Πρόεδρε, κύριε Υπουργέ, ότι τουλάχιστον μέχρι να αρχίσει η διαδικασία της προμήθειας και τοποθέτησης των νέων μετασχηματιστών, να δούμε λίγο το θέμα των κλοπών. Σας έχουμε αναφέρει ότι, ειδικά στην Αργολίδα όλα τα προηγούμενα χρόνια, έχουμε αντιμετωπίσει τεράστια προβλήματα στις γεωτρήσεις, στους ανεμομείκτες από τις κλοπές των μετασχηματιστών. Από ό,τι θυμάμαι και από την ενημέρωση που έχω οι νέοι μετασχηματιστές δεν θα έχουν υλικά -και το υποβάλω ως ερώτηση για το αν είναι έτσι- τα οποία θα προσελκύσουν αυτούς που κάνουν τις κλοπές. Πράγματι πρέπει να βρείτε ένα μέτρο, μέχρι να γίνει αυτή η νέα προμήθεια και τοποθέτηση, για να διασφαλιστεί ότι οι αγρότες, που έχουν ανάγκη να λειτουργούν με ηλεκτρικές εγκαταστάσεις, γεωτρήσεις ανεμομείκτες κ.λπ., δεν θα πέφτουν θύματα των κλοπών, με αποτέλεσμα να πληρώνει ο Έλληνας φορολογούμενος εκατοντάδες χιλιάδες ή και εκατομμύρια ευρώ όλα αυτά τα χρόνια ως συνέπεια κάθε κλοπής μετασχηματιστή και με τις χιλιάδες, αριθμητικά, κλοπές που έχουν γίνει.

Θεωρώ, λοιπόν, ότι πρέπει οι αγρότες να διασφαλιστούν και παράλληλα να προχωρήσουμε στον εκσυγχρονισμό του ΔΕΔΔΗΕ. Να προχωρήσουμε στην στήριξη και στη στελέχωση, γιατί πραγματικά βλέπουμε ότι υπάρχουν ελλείψεις -και ήδη προχωράτε σε προσλήψεις- και να προχωρήσουμε βεβαίως στην επάρκεια των υλικών. Έχει αποκατασταθεί σε μεγάλο βαθμό αυτό το πρόβλημα που υπήρχε τα προηγούμενα χρόνια και οφείλω να το καταθέσω για να μην έχουμε ασθενή μνήμη.

Αυτά, κύριε Πρόεδρε και ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε και εμείς τον κ. Ανδριανό.

Θέλω κι εγώ λίγο να συνεχίσω στο πνεύμα αυτό, αν μου επιτρέψετε, κύριε Διευθύνοντα και κύριε Υπουργέ, επειδή όλοι ζούμε σε περιοχές που βλέπουμε ότι πράγματι το δίκτυο δέχεται επίθεση, με τα γνωστά προβλήματα που ανέφεραν οι συνάδελφοι και δεν θέλω να επαναλάβω, κυρίως τους αγρότες σε διάφορους τομείς.

Εγώ θέλω να παρατηρήσω το εξής, επειδή έχω καταλάβει πώς γίνεται η κλοπή καταρχήν. Η πρώτη φάση είναι να προκαλέσουν με ένα μεταλλικό αντικείμενο κάποιο βραχυκύκλωμα. Το πετάνε στον αέρα και δημιουργούν το βραχυκύκλωμα. Στη συνέχεια ανεβαίνουν, σκαρφαλώνουν, δένουν τον μετασχηματιστή και με το φορτηγάκι τον σέρνουν και τον ρίχνουν κάτω. Πέφτοντας κάτω αυτός σπάει και εκεί πια όλη τη νύχτα παίρνουν από μέσα ό,τι είναι χρήσιμο να πουληθεί. Προτείνω για παράδειγμα, εάν την ώρα που δέχεται επίθεση ο μετασχηματιστής, μπορεί να εκπέμπεται ένα σήμα στο δίκτυο σας ότι, ο υπ΄ αριθμόν τάδε μετασχηματιστής, στο τάδε μέρος δέχεται επίθεση, έτσι ώστε να παρέμβει η αστυνομία ή μια ιδιωτική εταιρεία που να το φυλάσσει. Γιατί πρέπει να πω, ότι τόσο εγώ όσο και οι υπόλοιποι συνάδελφοι, είναι η πολλοστή φορά που βλέπουμε να έρχεται για έγκριση κονδύλι για μετασχηματιστές. Αυτό είναι επαναλαμβανόμενο διαχρονικά. Κυβερνήσεις έρχονται, φεύγουν, κάθε τόσο αγοράζουμε μετασχηματιστές για να αντικαθιστούμε τους κλεμμένους. Λέω λοιπόν, ένα να είναι αυτό.

Το δεύτερο. Γιατί δεν θα μπορούσε πρώτον, ο μετασχηματιστής να ανέβει λίγο ψηλότερα στις κολόνες και δεύτερον, να έχει δύο μπάρες ασφαλείας δεξιά και αριστερά ούτως ώστε να μην μπορούν να τον ρίξουν κάτω; Όχι με βίδες για να μπορούν να ξεβιδώσουν τα μπουλόνια. Να είναι κολλημένες ούτως ώστε να θέλουν κόφτη ηλεκτρικό, ρεύμα, για να μπορέσουν να το κόψουν. Άρα δεν θα μπορούν να τον ρίξουν και κάτω. Σε συνδυασμό με το ότι πάτε σε νέα τεχνολογία με λιγότερο χαλκό και αυτό είναι πλεονέκτημα, αλλά μέχρι να το καταλάβουν ότι είναι λιγότερος ο χαλκός τη ζημιά θα την έχουν κάνει, να είστε σίγουροι. Το εξωτερικό περίβλημα βλέπουν, δεν ξέρουν πόσο χαλκό έχει μέσα.

Και το τελευταίο και σημαντικό, νομίζω το έθιξε και ο συνάδελφος, ο κ. Χαρακόπουλος, κάτι εγώ το έχω πει εδώ και χρόνια. Γιατί δε μπορούν όλα αυτά τα λεγόμενα «σκραπατζίδικα» να υποχρεωθούν από το Υπουργείο Οικονομικών να έχουν κλειστή αποθήκη. Να μπορούν να δικαιολογούν ανά πάσα στιγμή, σε κάθε έλεγχο, πόσα κιλά χαλκού έχουν και που το βρήκαν. Προφανώς ο χαλκός αυτός πάει στο χυτήριο. Το χυτήριο που παράγει καλώδια, ή οτιδήποτε παράγει με αυτό το χαλκό, πρέπει να δικαιολογεί την πρώτη ύλη. Την αγόρασε; Την προμηθεύτηκε από κάπου παράνομα; Εάν δεν κλείσουν αυτά τα «σκραπατζίδικα», δεν ελεγχθούν με κλειστές αποθήκες, ούτως ώστε κάθε στιγμή που γίνεται ένας έλεγχος να μπορούν να δικαιολογήσουν που το βρήκαν, καταλαβαίνετε ότι θα διαιωνίζεται αυτή η ζημιά. Να διαιωνίζεται το πρόβλημα στην κοινωνία και στους αγρότες, στους παραγωγούς γενικότερα, σε επιχειρήσεις, αλλά και μια τεράστια ζημιά στον φορέα, όπου μπορεί να είναι ασφαλισμένα και μπορεί να παίρνετε κάποια χρήματα, αλλά εν πάση περιπτώσει τα χρήματα πια είναι πολλά.

Άκουσα νωρίτερα που ελέχθη ότι από τις 70 πομόνες, μόνο στην περιοχή της Θεσσαλίας, οι 30 εκλάπησαν. Αυτές οι 30 κάπου πήγαν, κάπου πουλήθηκαν, κάποιος τις πήρε. Και πώς πουλήθηκαν; Πουλήθηκαν για σίδερα; Ωραία, κάποιος πρέπει να δικαιολογήσει πού το βρήκε αυτό το μέταλλο. Όλα έχουν αξία και το να βρεις κάποια ρινίσματα ή κάποια κομματάκια σε έναν έλεγχο, προφανώς, δεν δίνει κανείς σημασία, αλλά όταν βρεις χαλκό, ιδιαίτερα χαλκό! Διότι έχει φτάσει εκτός από το δικό σας δίκτυο να δεχθεί επίθεση και η Αττική Οδός. Ξέρετε ότι δέχθηκαν επίθεση κάποιοι θάλαμοι με ηλεκτρολογικό υλικό εν μέσω Αττικής Οδού. Τους τίναξαν για να ανοίξουν και να πάρουν το χαλκό.

Άρα, αφού όλοι ξέρουμε πώς γίνεται, είναι ένα κοινό μυστικό, γιατί δεν συνεργάζεστε με το Υπουργείο Οικονομικών; Κλειστή αποθήκη, έλεγχος της διακίνησης της πρώτης ύλης, διότι από αυτό κάτι παράγεται.

Αυτά θα ήθελα να παρατηρήσω κι εγώ σαν μια απορία ενός ανθρώπου που βλέπω με λύπη πολλές φορές, όταν περνάω τη νύχτα, ότι έχουν ρίξει κάτω το μετασχηματιστή, είναι διαλυμένος, έχουν τρέξει τα υγρά του και έχει επέλθει η ζημιά. Παράλληλα να βλέπω δίπλα τους παραγωγούς να στερούνται εκείνη την ώρα, λόγω της διακοπής του ρεύματος, σημαντικές αγροτικές εργασίες και να είναι σε απόγνωση. Μήπως μπορούμε με κάποιο τρόπο, δεν λέω ότι είναι απλό, μήπως μπορούμε όμως με κάποιου είδους παρέμβαση να μετριάσουμε το κακό. Σας ευχαριστώ.

Το λόγο έχει ο Υπουργός Περιβάλλοντος και Ενέργειας, ο κ .Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα απαντήσω σε κάποιες ερωτήσεις που τέθηκαν και στη συνέχεια ο Διευθύνων Σύμβουλος θα έχει τη δυνατότητα να δώσει περισσότερα στοιχεία.

Κατ’ αρχήν, επιτρέψτε μου να πω, για να βάλουμε τα πράγματα στη σωστή τους βάση ότι η λειτουργία του ΔΕΔΔΗΕ είναι πάρα πολύ σημαντική για τη χώρα για πολλούς και διαφορετικούς λόγους. Πρώτον, γιατί πρέπει φυσικά να διασφαλίζει την ανεμπόδιστη τροφοδοσία με ηλεκτρική ενέργεια των σπιτιών, των επιχειρήσεων, των επαγγελματιών.

Επίσης, είναι πολύ σημαντική, γιατί οι επενδύσεις της αναβάθμισης των δικτύων διανομής ηλεκτρικής ενέργειας είναι σημαντικές ώστε να μπορέσουμε να αυξήσουμε τη διείσδυση των ανανεώσιμων πηγών ενέργειας στο δίκτυο και στο ηλεκτρικό μας σύστημα.

Βλέπετε ότι πάρα πολλά δίκτυα, σε πάρα πολλές περιοχές, είναι κορεσμένα, με αποτέλεσμα, ενώ υπάρχει διάθεση και προσφορά είτε από αγρότες - αυτό το γνωρίζουν πολύ καλά οι βουλευτές, οι οποίοι εκλέγονται σε αγροτικές περιοχές και στην περιφέρεια της χώρας - είτε από επαγγελματίες, είτε ακόμα και από νοικοκυριά, από κατοικίες, να εγκαταστήσουν ένα φωτοβολταϊκό στη στέγη. Υπάρχει δυσκολία επειδή, ακριβώς, τα δίκτυα είναι κορεσμένα και δεν μπορούν να αντέξουν την εγκατάσταση και τη σύνδεση περισσότερων Ανανεώσιμων Πηγών Ενέργειας.

Άρα, πρέπει να γίνει μια τιτάνια προσπάθεια τα επόμενα χρόνια, ώστε να αυξήσουμε τη διείσδυση των ΑΠΕ στο ηλεκτρικό σύστημα της χώρας και να διπλασιαστεί η συμμετοχή τους στην ηλεκτροπαραγωγή, από το 30% - 33% που είναι τώρα, να ξεπεράσει το 67%. Και επαναλαμβάνω ότι αυτό δεν πρόκειται να γίνει αν ο ΔΕΔΔΗΕ δεν καταφέρει, μέσα από την διαχείριση των έργων αναβάθμισης των δικτύων σε όλη την Ελλάδα, να πετύχει αυτό το στόχο, αυτό το μεγάλο έργο. Και φαίνεται ότι ο ΔΕΔΔΗΕ, ήδη, έχει αρχίσει να το επιτυγχάνει.

Επίσης, αναφέρθηκε το θέμα των έξυπνων μετρητών. Η Ελλάδα δυστυχώς, είναι πάρα πολύ πίσω στον τομέα αυτό. Έχουμε πολύ λίγους εγκατεστημένους έξυπνους μετρητές, όπου μπορείς, με απομακρυσμένο τρόπο, να παρακολουθείς την κατανάλωση του καταναλωτή ηλεκτρικής ενέργειας. Να βλέπεις το προφίλ της κατανάλωσης που έχει και αυτό να δίνει τη δυνατότητα στον ΔΕΔΔΗΕ και αργότερα, στους προμηθευτές ενέργειας, να προσαρμόζουν καλύτερα την παραγωγή ηλεκτρικής ενέργειας, αλλά και στους ίδιους τους καταναλωτές και στους ίδιους τους επαγγελματίες ή τα σπίτια, αργότερα να μπορούν να προσαρμόζουν τη δική τους κατανάλωση, ανάλογα με τις ώρες εκείνες και με το προφίλ εκείνο το οποίο θέλουν, ώστε να έχουν καλύτερες τιμές ηλεκτρικής ενέργειας. Γιατί και αυτό είναι κάτι το οποίο θα μπει στη ζωή μας τα επόμενα χρόνια. Και βέβαια, με τους έξυπνους μετρητές, έχεις μια πολύ καλύτερη εποπτεία όλου του δικτύου και φυσικά, περιορίζεις πάρα πολύ και τις απώλειες που έχεις. Είτε είναι απώλεια συστήματος, είτε είναι ακόμα και ρευματοκλοπές.

Άρα, επαναλαμβάνω, η δουλειά που πρέπει να κάνει ο ΔΕΔΔΗΕ, ο σημαντικός αυτός Οργανισμός, είναι πάρα πολύ κρίσιμη για τα επόμενα χρόνια. Και δεν ήταν έτσι, όταν τον παραλάβαμε. Θέλω να πω ότι, παρόλο που το ανθρώπινο δυναμικό είναι ίδιο - δεν έχει αλλάξει το ανθρώπινο δυναμικό τώρα σε σχέση με δύο χρόνια πριν - δυστυχώς, ήταν τέτοιες οι κατευθύνσεις, ήταν τέτοιο το περιβάλλον τελικά, όμως, το αποτέλεσμα ήταν, ότι παραλάβαμε το ΔΕΔΔΗΕ και ένα δίκτυο, το οποίο ήταν σε διαδικασία αποεπένδυσης. Δηλαδή, δεν επενδύονταν τα ανάλογα ποσά και δεν πραγματοποιούνταν οι ανάλογες επενδύσεις, ώστε αυτό το δίκτυο να διατηρείται σε μία καλή υπηρεσιακή, να το πω έτσι, κατάσταση.

Αυτό έχει αλλάξει, αν δείτε, σε ό,τι έχει να κάνει με τον καθαρισμό των κλαδιών πέριξ των καλωδίων. Έχουν αυξηθεί οι επενδύσεις και τα χρήματα, οι πόροι οι οποίοι κατανέμονται εκεί. Σε ότι αφορά τους πόρους που διατίθενται για τις αναβαθμίσεις του ηλεκτρικού δικτύου κι αυτοί έχουν αυξηθεί και έχουν αυξηθεί οι εγκαταστάσεις, αλλά και τα έργα τα οποία γίνονται για την αναβάθμιση του δικτύου διανομής.

Σε ό,τι αφορά την υπογείωση των εναέριων καλωδίων. Έχει αυξηθεί ο ρυθμός υπογείως εναέριων καλωδίων είτε σε ευαίσθητες περιοχές, όπως είναι οι δασικές εκτάσεις όπου υπάρχει κίνδυνος πυρκαγιάς, είτε είναι παραδοσιακοί οικισμοί ή άλλα σημεία των πόλεων, όπου υπάρχει ένας σημαντικός αισθητικός λόγος, για τον οποίο θα πρέπει να υπογειωθούν και βέβαια, για να λειτουργεί και καλύτερα το δίκτυο.

Σε όλα τα επίπεδα, η λειτουργία του ΔΕΔΔΗΕ, επαναλαμβάνω, με το ίδιο προσωπικό που είχε, με την τεράστια γνώση και εξειδίκευση που έχει, έχει βελτιωθεί. Και αυτό είναι κύριοι συνάδελφοι που κοιτάμε εμείς. Δίνουμε τη δυνατότητα σε μία διοίκηση νέα, να κάνει αυτό το οποίο πιστεύει ότι είναι πιο σωστό. Να αξιοποιήσει τους πόρους που διαθέτει μέσα από το νομικό πλαίσιο και τις διαδικασίες, τις διαφανείς και ξεκάθαρες διαδικασίες του ν. 4412, του νόμου περί δημοσίων συμβάσεων, που διέπουν τις διαγωνιστικές διαδικασίες του ΔΕΔΔΗΕ για την επιλογή αναδόχων, εργολάβων, προμηθειών κ.λπ.. Ο ΔΕΔΔΗΕ δεν έχει κάποιο δικό του κανονισμό προμηθειών. Εφαρμόζει τον κανονισμό, εφαρμόζει το νομοθετικό πλαίσιο που ορίζεται από τον ν. 4412 περί δημοσίων συμβάσεων, προμηθειών και έργων.

Άρα, βλέπετε ότι έχουμε μία πολύ βελτιωμένη κατάσταση, μια βελτιωμένη εικόνα της λειτουργίας του Οργανισμού. Το στηρίζουμε ανεπιφύλακτα και αυτό νομίζω, δίνει απάντηση σε όλα αυτά τα οποία λέτε, περί του προσωπικού, περί της εξέλιξης κάποιων διευθυντών, περί του προσδιορισμού νέων οργανικών μονάδων. Γιατί πρέπει να ξέρετε, ότι επειδή θα αναπτυχθεί - εμείς θέλουμε να αναπτυχθεί η δραστηριότητα του ΔΕΔΔΗΕ - λογικό είναι να δημιουργηθούν ακόμα και νέα τμήματα, να δημιουργηθούν και νέες διευθύνσεις, οι οποίες στην αρχή θα είναι σε κάποιο εμβρυϊκό στάδιο, αλλά σιγά - σιγά αυτές θα εμπλουτιστούν ακόμα περισσότερο, θα ενισχυθούν και θα αποτελέσουν βασικές παραγωγικές μονάδες μέσα στον Οργανισμό. Και τελικά, εκείνο το οποίο κοιτάμε, κυρίες και κύριοι συνάδελφοι, είναι το αποτέλεσμα. Και το αποτέλεσμα είναι πάρα πολύ θετικό και είναι υπέρ του δημοσίου συμφέροντος, γιατί αυτό έχει πέρα και πάνω απ’ όλα σημασία.

Από εκεί και πέρα, όσον αφορά στο ερώτημα, για ποιο λόγο θέλουμε να εντάξουμε έναν ιδιώτη επενδυτή, ο οποίος θα αγοράσει το 49% των μετοχών του ΔΕΔΔΗΕ. Γνωρίζετε ότι ο ΔΕΔΔΗΕ κατά 100% ανήκει, ως μετοχές, στην ΔΕΗ. Η ΔΕΗ και ο ΔΕΔΔΗΕ θα αξιοποιήσουν αυτήν την τεράστια ένεση ρευστότητας στον Όμιλο συνολικά, ΔΕΗ – ΔΕΔΔΗΕ. Και με αυτόν τον τρόπο, θα γίνουν οι απαραίτητες επενδύσεις, επαναλαμβάνω, για τον εκσυγχρονισμό και την αναβάθμιση του ηλεκτρικού δικτύου, συνολικά, στη χώρα μας.

Είναι πάρα πολύ σημαντικό και είναι βέβαια φυσικό και θεμιτό, εφόσον υπάρχει και η δυνατότητα να εισρεύσει στον Οργανισμό τεχνογνωσία, αυτό να συμβεί. Από κει και πέρα, όμως, αυτός που θα δώσει τα περισσότερα χρήματα, είναι αυτός ο οποίος θα αγοράσει και τις μετοχές. Είναι ένας ανοικτός διεθνής διαγωνισμός, όπου πάρα πολύ απλά, αυτός ο οποίος θα δώσει τα περισσότερα χρήματα, είναι αυτός ο οποίος θα προκύψει ως ο αγοραστής και ο μελλοντικός μέτοχος.

Σας απάντησα - γιατί ακούστηκαν πολλά ερωτήματα - για τον τρόπο με τον οποίον γίνονται διαγωνισμοί και για ποιο λόγο επιλέχθηκε ο σχεδιασμός να γίνουν 35 εργολαβίες, όχι 20, όχι 40. Αυτή τη στιγμή ο ΔΕΔΔΗΕ, θεωρώ, ότι αξιοποιεί σχεδόν όλο το εξειδικευμένο δυναμικό που υπάρχει στην Ελλάδα. Η πραγματικότητα είναι, ότι δεν βρίσκουν αυτή τη στιγμή, οι ιδιώτες ανάδοχοι των έργων υποδομών, εξειδικευμένο προσωπικό, για να προχωρήσουν στις επενδύσεις που ο ΔΕΔΔΗΕ έχει σχεδιάσει και πιέζει, κι εμείς πιέζουμε τον ΔΕΔΔΗΕ, να κάνει αυτές τις επενδύσεις πολύ πιο γρήγορα και να τις φέρει μπροστά. Δηλαδή, να πραγματοποιηθούν με εμπροσθοβαρή τρόπο και για να βοηθήσουν, φυσικά, περισσότερο στην ανάπτυξη και στην δημιουργία θέσεων εργασίας, αλλά και για να μπορέσουμε πολύ πιο γρήγορα, να εντάξουμε και νέες Ανανεώσιμες Πηγές Ενέργειας στο σύστημα μας, αλλά και να βελτιώσουμε, βέβαια, και τις υπηρεσίες του ΔΕΔΔΗΕ προς τους καταναλωτές.

Αυτή τη στιγμή, λοιπόν, η έλλειψη προσωπικού είναι το πρόβλημα. Και εδώ είναι κάτι το οποίο, πραγματικά, θα πρέπει ο ΔΕΔΔΗΕ - και το έχουμε συζητήσει πολλές φορές με τα στελέχη του - να δει πώς θα μπορέσει και αυτός να βελτιώσει και να εξειδικεύσει, να εκπαιδεύσει, να καταρτίσει νέους ανθρώπους, οι οποίοι θέλουν να υπεισέλθουν σ’ αυτό το χώρο των συγκεκριμένων έργων, που όπως γνωρίζετε είναι αρκετά εξειδικευμένα και πολύ επικίνδυνα.

Επίσης, ακούστηκε ότι καμία χώρα δεν ιδιωτικοποιεί το δίκτυό της. Δεν ισχύει. Πάρα πολλές χώρες και πάρα πολλές ευρωπαϊκές χώρες, έχουν ιδιωτικοποιήσει το δίκτυό τους. Όχι εμείς. Εμείς μετοχοποιούμε, ουσιαστικά. Εμείς πουλάμε ένα κομμάτι των μετοχών. Παραμένει, αυτή τη στιγμή, η διαχείριση και η κυριότητα της διαχείρισης, να το πω έτσι, της λειτουργίας του Οργανισμού, κάτω από τη διοίκηση που ορίζεται από το δημόσιο. Δεν αλλάζει αυτό. Το 49% των μετοχών, μειοψηφικό πακέτο μετοχών, πωλείται σήμερα. Δεν πωλείται πλειοψηφικό. Μπορώ να σας πω, όμως, ότι πάρα πολλές χώρες στην Ευρώπη, έχουν ιδιωτικοποιήσει πλήρως τα δίκτυα τους. Και τελικά, το αποτέλεσμα είναι αυτό που φέρνει την κριτική. Είναι θετικό το αποτέλεσμα για το δημόσιο συμφέρον ή αρνητικό; Εκεί είναι που τα ζυγίζουμε όλα.

Και βέβαια, πάνω και πέρα απ’ όλα, μην ξεχνάμε ότι υπάρχει η Ρυθμιστική Αρχή Ενέργειας, που είναι 100% φυσικά εποπτευόμενη από το κράτος και από το Υπουργείο Περιβάλλοντος και Ενέργειας, που είναι η αρμόδια Αρχή που ρυθμίζει, όπως το λέει και το όνομά της, τη λειτουργία της αγοράς.

Άρα, είτε είναι δημόσιες επιχειρήσεις, είτε είναι ιδιωτικές επιχειρήσεις, είτε είναι προμηθευτές ηλεκτρικής ενέργειας, είτε είναι εταιρείες υποδομών, δικτύων, διανομής, μεταφοράς ηλεκτρικής ενέργειας, είτε αφορά το φυσικό αέριο, είτε αφορά τον ηλεκτρισμό, είτε αφορά, τελικά, τα ορυκτά καύσιμα, όλα αυτά, ο κλάδος συνολικά ρυθμίζεται από τη Ρυθμιστική Αρχή Ενέργειας.

Τους κανόνες τους βάζει το κράτος, τους νομοθετεί η Βουλή, τους εφαρμόζει και παρακολουθεί την εφαρμογή τους η Ρυθμιστική Αρχή Ενέργειας, η οποία έχει τους πολύ απαιτητικούς και σκληρούς τρόπους να πετυχαίνει την εφαρμογή αυτού του νομοθετικού πλαισίου.

Από κει και πέρα ακούστηκαν πάρα πολλά για το θέμα των κλοπών. Είναι κάτι, το οποίο φυσικά ταλανίζει συνολικά την Ελλάδα, το ΔΕΔΔΗΕ και το ηλεκτρικό δίκτυο και άλλους κλάδους στη χώρα. Να πούμε, όμως, ότι εδώ έχει γίνει πολύ σημαντική δουλειά και για όλα αυτά θα σας δώσουν πιο συγκεκριμένα στοιχεία ο Πρόεδρος και ο Διευθύνοντας Σύμβουλος. Έχει βελτιωθεί πολύ ο τρόπος αντιμετώπισης αυτών των περιπτώσεων από το ΔΕΔΔΗΕ. Σε αγαστή συνεργασία με το Υπουργείο Προστασίας του Πολίτη και την ελληνική αστυνομία, θα δείτε ότι έχουν μειωθεί οι κλοπές. Βέβαια παραμένει ένα μεγάλο πρόβλημα.

Ο ένας τρόπος για να τις μειώσεις, είναι να αντιμετωπίσεις το γεγονός πριν συμβεί, τη στιγμή που πάει να συμβεί η πράξη ή αμέσως μετά και να το σταματήσεις. Ο άλλος τρόπος είναι να μειώσεις και να εξαλείψεις τις αιτίες που οδηγούν κάποιον να καταλήξει σε μια τέτοια ενέργεια. Εννοώ βέβαια αυτούς, οι οποίοι είναι οι αποδέκτες των «κλοπιμαίων». Αυτά, δηλαδή, που κλέβονται ουσιαστικά από τους στύλους του ΔΕΔΔΗΕ.

Με τον νόμο που ψηφίσαμε για τη διαχείριση των αποβλήτων, έχουμε θεσπίσει τη διασύνδεση του Εθνικού Μητρώου Περιβαλλοντικών Αδειοδοτήσεων (ΕΜΠΑ) με το Γενικό Εμπορικό Μητρώο (ΓΕΜΗ), έτσι ώστε να υπάρχει άμεση διασύνδεση, να ξέρουμε ποιοι είναι οι υπόλογοι - υπόχρεοι και να μπορούμε πολύ πιο γρήγορα και πολύ πιο εύκολα να τους ελέγχουμε.

Επίσης, θα ήθελα να απαντήσω στο θέμα για τους ΤΟΕΒ, που τέθηκε από τον κ. Μάξιμο Χαρακόπουλου και τον κ. Χρήστο Κέλλα. Είναι κάτι, το οποίο, καταρχήν, αφορά την εμπορική πολιτική, αλλά και τον τρόπο που αυτή εφαρμόζεται από την ΔΕΗ.

Άρα, είναι ένα θέμα που αφορά τη ΔΕΗ.

Βεβαίως, η ΔΕΗ εποπτεύεται από εμάς, αλλά έχει ένα συγκεκριμένο κανονισμό τιμολόγησης, είσπραξης των τιμολογηθέντων, των υπηρεσιών που παρέχει. Γίνονται προσπάθειες να βρεθεί λύση για το συγκεκριμένο θέμα.

Πρέπει να σας πω ότι οι περισσότεροι ΤΟΕΒ αυτή τη στιγμή δεν έχουν πρόβλημα και ηλεκτροδοτούνται.

Να θυμίσω ότι είχαμε προωθήσει ρυθμίσεις και από την προηγούμενη χρονιά, οι οποίες ισχύουν. Δηλαδή, τη δυνατότητα να πληρώνει το 15% της οφειλής ο οφειλέτης και στη συνέχεια να ρυθμίζει το υπόλοιπο σε 18 δόσεις ή αντίστοιχα να πληρώνει το 20% ως προκαταβολή της οφειλής και το υπόλοιπο 80%, αν θυμάμαι καλά, σε 24 δόσεις.

Επίσης, σχεδιάζει και άλλα μέτρα η ΔΕΗ, αλλά για αυτούς, οι οποίοι δείχνουν την καλή διάθεση, για να είμαστε και απόλυτα δίκαιοι και ειλικρινές, να αποπληρώσουν. Υπάρχουν και περιπτώσεις που δεν έχουν πληρώσει ούτε ένα ευρώ για χρόνια. Αυτό το πράγμα καταλαβαίνετε ότι δεν μπορεί να συνεχίζεται γενικά.

Άρα, θα πρέπει να βρούμε έναν τρόπο, ώστε οι άνθρωποι της συγκεκριμένης περίπτωσης, γιατί δεν μπορώ να γνωρίζω την ιστορία, είναι ένα ειδικό γεγονός, να δούμε τι δυνατότητες υπάρχουν, θα εξαντληθούν οι δυνατότητες για να υπάρξει μία ρύθμιση της οφειλής με μία εύλογη φυσικά προκαταβολή.

Από κει και πέρα και με τα έργα, τα οποία θα γίνουν το επόμενο χρονικό διάστημα και τα οποία είχε ανακοινώσει και ο Περιφερειάρχης, ο κ. Αγοραστός, να μπουν σε έναν δρόμο αποπληρωμής του συνολικού χρέους τα επόμενα χρόνια. Σας ευχαριστώ.

**ΑΝΑΣΤΑΣΙΟΣ ΜΑΝΟΣ (Διευθύνων Σύμβουλος του ΔΕΔΔΗΕ)**: Καλησπέρα.

Άκουσα με ενδιαφέρον το κομμάτι για χρυσαφικό και για επένδυση και συνεχίζοντας στα λεγόμενα του κ. Υπουργού να υπενθυμίσω, ότι 5ετία 2015-2019 ο ΔΕΔΔΗΕ παρουσίασε ένα κενό επενδύσεων πάνω από μισό δισεκατομμύριο το οποίο αυτό, όταν αναλάβαμε, παραλάβαμε 45.000 στύλους έλλειψη για έργα ΑΠΕ. Δηλαδή υπήρχαν χιλιάδες έργα ΑΠΕ τα οποία δεν μπορούσαν να συνδεθούν, γιατί υπήρχαν 45.000 στύλοι σε έλλειψη συν τους μετασχηματιστές συν σωρεία υλικών. Ήταν για την ακρίβεια ο μοναδικός διανομέας στην Ευρώπη, ο οποίος είχε χάσει αξία στην περιουσιακή του βάση, ο μοναδικός σε 24 χώρες.

Στο ενδιάμεσο το 2020 σε σχέση με το 2019 υπήρξε 17% αύξηση των επενδύσεων και το 2021 σε σχέση με το 2020 είμαστε επιπλέον 24% με αθροιστικό να είμαστε πάνω από 50% αύξηση των επενδύσεων το 2021 εν σχέση με το 2019, ούτως ώστε να κλείσουμε αυτό το κενό.

Το παραπάνω κενό δεν ήταν το μόνο. Όλη αυτή την περίοδο 2015 – 2019, είχε γίνει μόνο μια προκήρυξη ΑΣΕΠ για 158 άτομα τα οποία ακόμα δεν έχουν έρθει και αυτή τη στιγμή ο ΔΕΔΔΗΕ τρέχει δύο προκηρύξεις για να κλείσει αυτό το κενό. Φυσικά η μεγάλη προμήθεια των εργολάβων αναφέρει, μιας και στα μικρά γράμματα είναι οι λεπτομέρειες, «δύναται να παρακολουθούν», και φυσικά μέσω των προσλήψεων σκοπεύουμε να κλείσουμε αυτό το κενό, ούτως ώστε τα στελέχη μας να επιβλέπουν τα σχετικά έργα τα οποία θα προκηρυχθούν που είναι 1,6 δεν είναι 2,4. Δεν ξέρω γιατί δόθηκε, ήδη, η επαύξηση 50% που προβλέπεται από το νόμο, χωρίς να το γνωρίζουμε.

Στο σχολιασμό σχετικά με την συγκέντρωση, όπως ανέφερε και ο κ. Υπουργός, συγκέντρωση θα ήταν να βγουν 5 εργολαβίες για τις 5 περιφέρειες, όχι 37. Στις 37περιφέρειες, όπως αντιλαμβάνεστε, μπορούν να κερδίσουν το διαγωνισμό 37 διαφορετικές εταιρείες. Δεν υπάρχουν ίσως τόσες που να έχουν την δυνατότητα στην Ελλάδα για να κερδίσουν αυτόν το διαγωνισμό.

Στο κομμάτι των κλοπών αριθμητικά, όπως αναφέρθηκε πάλι ο κ. Υπουργός, έχουμε κάνει μια εξαιρετική συνεργασία με το Υπουργείο Πολιτικής Προστασίας και τον κ. Χρυσοχοΐδη με αποτέλεσμα ενώ το πρώτο πεντάμηνο του 2020 είχαμε 1371 μετασχηματιστές να έχουν κλαπεί είμαστε τώρα κάτω από 500.

Άρα, εκεί που το κόστος για τον καταναλωτή ήταν κοντά στα 5,5 εκατομμύρια είναι κάτω από 2 εκατομμύρια, μείωση πάνω από 70%. Συγκεκριμένα στην περιοχή του Τυρνάβου και τις γεωργικές περιοχές του θεσσαλικού κάμπου, οι κλοπές έχουν πάει από 983 σε λιγότερες από 170, άρα μιλάμε για μείωση κοντά στο 85%, και ο λόγος είναι ότι έχουμε κάνει μια εξαιρετική συνεργασία με την αστυνομία με το να ειδοποιούνται εγκαίρως για την κλοπή, να παρακολουθούν και να πιάνουν τα κυκλώματα. Το «προλαμβάνειν» όπως έλεγαν οι αρχαίοι ημών πρόγονοι είναι καλύτερο από το «θεραπεύειν».

Προφανώς, ακολουθούμε όλες τις διαδικασίες των ανοιχτών διαγωνισμών. Ειδικότερα σχετικά με τους μετασχηματιστές. Αυτός ο τύπος των μετασχηματιστών, είναι λίγο ακριβότερος, γιατί είναι Οδηγία από την ΕΕ. Μειώνεται το ποσοστό των απωλειών του ρεύματος, δηλαδή, δεν γίνεται ρεύμα-θερμότητα. Δεν είναι νέες προδιαγραφές και φυσικά καλύπτουν τις ετήσιες ανάγκες, όπως προκύπτουν. Δηλαδή, τι σημαίνει; Περί τους 2.500 με 3000 μετασχηματιστές το χρόνο χαλάνε από βλάβες, κεραυνούς, φθορές, γιατί είναι κάποιων δεκαετιών. Είναι οι κλοπές που κυμαίνονται μεταξύ 1000 και 2000 - ήταν πάνω από 2.000 θα τις ρίξουμε κάτω από 1000 πρώτα ο Θεός – και είναι και οι νέες ανάγκες νέων συνδέσεων όχι ΑΠΕ, αλλά νέων συνδέσεων καταναλωτών. Και αυτό γιατί επεκτείνεται το αστικό δίκτυο, οι οικισμοί μεγαλώνουν, έχουν αρχίσει ξανά και χτίζονται σπίτια το οποίο σημαίνει 1500 με 2.500 μετασχηματιστές. Άρα, συνολικά προκύπτει ότι είναι αναγκαίοι 6.000 με 7.500 μετασχηματιστές ανά έτος, και η προμήθεια ουσιαστικά αυτή καλύπτει τις ανάγκες διετίας.

Είναι όλα τεκμηριωμένα, δομημένα και αναλυμένα πώς ακριβώς μπορούν να χτιστούν. Βάση βέβαια και με τις προβλέψεις του ν. 4410, πάντοτε δύναται να πας στο μείον 30% ή στο 50%, άρα να κυμανθείς ανάλογα με τις ανάγκες της ανάπτυξης του δικτύου.

Επανέρχομαι στην ανάπτυξη του δικτύου. Προσπαθούμε να κλείσουμε το κενό μιας πενταετίας και πάνω από μισό δις επενδύσεων. Δεν θα αναφερθώ φυσικά στη γιγάντωση του φαινομένου των ρευματοκλοπών το οποίο επεκτάθηκε την ίδια περίοδο με κόστος πάνω από 250 εκατομμύρια το χρόνο στο σύστημα.

Σχετικά με τους φορτιστές, επειδή ειπώθηκε κάτι το οποίο δεν ήταν ακριβές, οι φορτιστές ηλεκτρικών αυτοκινήτων είναι Οδηγία της ΕΕ, η οποία απαγορεύει στους διανομείς ηλεκτρικής ενέργειας να παρέχουν αυτοί ηλεκτρική φόρτιση στα αυτοκίνητα, παρά μόνο αν είναι το τελευταίο καταφύγιο. Άρα είναι Οδηγία της ΕΕ που έχει εφαρμοστεί και δεν αφορά κάποια ιδιαίτερη τοπική Οδηγία.

Ειδικά για τους μετασχηματιστές και για τη συντήρηση στο δίκτυο, να τονίσουμε ότι στην Ελλάδα γίνεται ετήσια συντήρηση και φροντίδα του δικτύου, ενώ σε άλλες ευρωπαϊκές χώρες μπορεί να είναι διετή ή πενταετή με τα αντίστοιχα προβλήματα.

Σχετικά με τις κλοπές, να δώσω μια μεγαλύτερη έμφαση και να μοιραστώ κάποιες πληροφορίες ακόμα. Έχουμε δοκιμάσει συναγερμούς, κάμερες, ειδοποίηση σε πραγματικό χρόνο, τα μπουλόνια δεμένα με ηλεκτροκόλληση. Οι άνθρωποι αυτοί, όταν φτάνουν με τα φορτηγάκια έχουν εργαλεία με αυτονομία σε μπαταρίες. Συνήθως για να βγάλουν τα υλικά ενός μετασχηματιστή, θέλουν μεταξύ πέντε με δέκα λεπτών για να τελειώσει όλη η διαδικασία και να πάνε στον επόμενο. Ακόμα και όταν παίρναμε ειδοποίηση. Φανταστείτε ότι το αστυνομικό τμήμα έπαιρνε ειδοποίηση το βράδυ, ότι σε 40 χιλιόμετρα στη μέση του κάμπου κλέβεται ένας μετασχηματιστής. Εκείνη την ώρα μπορεί να είχε έναν άνθρωπο στη βάρδια, πράγμα το οποίο σήμαινε ότι δεν μπορούσε να γίνει απολύτως τίποτα.

Υπάρχουν όμως, νέες τεχνολογίες. Εξετάζουμε τη χρήση drones. Θα εξετάσουμε κάποια πράγματα βάζοντας τον ΔΕΔΔΗΕ στην πρώτη γραμμή των τεχνολογιών της Ευρώπης και σε περίπτωση που έχουμε τη σχετική ειδοποίηση, για παράδειγμα να φεύγει drone του ΔΕΔΔΗΕ το οποίο να μπορεί να πηγαίνει να παρακολουθεί από πάνω το φαινόμενο και να παίρνει φωτογραφίες ή να βιντεοσκοπεί και να δίνει τα στοιχεία στην αστυνομία.

Σίγουρα – ξαναλέω- το «προλαμβάνειν» είναι καλύτερο από το «θεραπεύειν» και η αγαστή συνεργασία με την αστυνομία μας έχει βοηθήσει πάρα πολύ σε αυτό το πεδίο.

Νομίζω ότι τα περισσότερα θέματα τα καλύψαμε και απαντήσαμε, οπότε κλείνω και από μεριάς μου. Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ**: Θα ήθελα να κάνω δύο μικρές ερωτήσεις.

Πρώτον, ο Διευθύνων Σύμβουλος του ΔΕΔΔΗΕ είπε όσον αφορά την ηλεκτροκίνηση, ότι δεν υπάρχει σε καμία άλλη χώρα, γιατί είναι Οδηγία της ΕΕ.

**ΑΝΑΣΤΑΣΙΟΣ ΜΑΝΟΣ (Διευθύνων Σύμβουλος του ΔΕΔΔΗΕ)**: Όχι, θα σας εξηγήσω.

Η ηλεκτροκίνηση δεν επιτρέπεται στους διανομείς ηλεκτρικής ενέργειας να μπλέκουν στο εμπορικό κομμάτι του πεδίου. Άρα, εμείς συνδέουμε τον ηλεκτρικό φορτιστή σαν οποιαδήποτε παροχή ρεύματος. Δεν παρέχει ηλεκτρικούς φορτιστές ο ΔΕΔΔΗΕ, γιατί απαγορεύεται παρά μόνο, εάν για δύο χρόνια….

**ΒΑΣΙΛΕΙΟΣ ΒΙΛΙΑΡΔΟΣ**: Ο ΔΕΔΔΗΕ της Κύπρου δεν παρέχει; Εξ όσων γνωρίζω, τουλάχιστον, παρέχει. Άρα, δεν είναι Οδηγία της Ευρωπαϊκής Ένωσης ή τουλάχιστον η Κύπρος μπορεί.

**ΑΝΑΣΤΑΣΙΟΣ ΜΑΝΟΣ (Διευθύνων Σύμβουλος του ΔΕΔΔΗΕ)**: Υπάρχει, θα σας την δείξω.

**ΒΑΣΙΛΕΙΟΣ ΒΙΛΙΑΡΔΟΣ**: Δείτε το. Η δεύτερη ερώτηση απευθύνεται στον κ. Υπουργό, ο οποίος είπε ότι για τη μετοχοποίηση του 49% του ΔΕΔΔΗΕ το κριτήριο θα είναι τα χρήματα. Θα είναι μόνο τα χρήματα ή και το know how που θα έχει η Εταιρεία;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας)**: Είναι μόνο το τίμημα και νομίζω, ότι είναι πολύ καθαρό. Από εκεί και πέρα για το θέμα του ΔΕΔΔΗΕ οι διαχειριστές δικτύων δεν επιτρέπεται να ασκούν εμπορική δραστηριότητα. Δεν γνωρίζω τι γίνεται στην Κύπρο, αλλά θεωρώ απίθανο όμως ο ΔΕΔΔΗΕ της Κύπρου να τιμολογεί ηλεκτρική ενέργεια σε αυτούς που χρησιμοποιούν φορτιστές και φορτίζουν το αυτοκίνητό τους. Να έχει προχωρήσει στην εγκατάσταση φορτιστών που κάποιος άλλος, όμως, διαχειρίζεται τη λειτουργία τους αυτό μπορεί να γίνει. Εδώ στην Ελλάδα και η ΔΕΗ και πολλές άλλες εταιρείες, ήδη, ετοιμάζουν επενδυτικά σχέδια για να μπορέσουν να εγκαταστήσουν φορτιστές τοποθετημένους σε δημόσιους χώρους, γιατί σε ιδιωτικούς χώρους, ήδη, μπορούν να τοποθετούν. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε και εμείς τον κ. Υπουργό. Ευχαριστούμε τον κ. Αναστάσιο Μάνο, Διευθύνοντα Σύμβουλο του ΔΕΔΔΗΕ, τον κ. Ηρακλή Μενεγάτο, Αναπληρωτή Διευθύνοντα Σύμβουλο του ΔΕΔΔΗΕ, τον κ. Κωνσταντίνο Αγαθάκη, Γενικό Διευθυντή Εφοδιαστικής Αλυσίδας και Ψηφιοποίησης, καθώς και τον κ. Παναγιώτη Λιόντο, Διευθυντή Διεύθυνσης Υλικών, Προμηθειών και Μεταφορών για την παρουσία τους και για την ενημέρωση.

Ευχαριστούμε και όλες και όλους τους συναδέλφους που παρακολούθησαν τη συνεδρίαση.

Καλή συνέχεια σε όλους, σας ευχαριστούμε πάρα πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Ανδριανός Ιωάννης, Βλάχος Γεώργιος, Βρυζίδου Παρασκευή, Γιόγιακας Βασίλειος, Λεονταρίδης Θεόφιλος, Οικονόμου Βασίλειος, Πιπιλή Φωτεινή, Φόρτωμας Φίλιππος, Αποστόλου Ευάγγελος, Πέρκα Θεοπίστη (Πέτη), Φάμελλος Σωκράτης και Αρσένης Κρίτων-Ηλίας.

Τέλος και περί ώρα 19.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**